title: SMS Arminius

text: Aluksen suojana oli 229 millimetrin teakrunkoon kiinnitetty kankirautapanssari. Vesirajaan oli kiinnitetty keskeltä 114 millimetrin panssarivyö, joka kapeni päissä 76 millimetriin. ja tykkitornien seinän paksuus oli 406 millimetriä teakia ja sen päällä 114-119 millimetriä rautaa. Taistelunjohtotilojen suojana 114 millimetrin rautalevyt, joiden alla 229 millimetrin teaklaudat.


title: SMS Arminius

text: Alus tilattiin Samuda Borthersilta Lontoon Cubitt Townista ja sen köli laskettiin vuonna 1863. Alus laskettiin vesille 20. elokuuta 1864 ja se otettiin vartioaluksena palvelukseen 22. huhtikuuta 1865. Aluksen rahoituksesta vastasi osin vapaaehtoisryhmä.


title: SMS Arminius

text: Alus siirrettiin tekniseksi koululaivaksi vuonna 1872 ja se oli vuodesta 1881 alkaen muun muassa Kielin satamajäänmurtajana. Vuonna 1882 alus sijoitettiin "SMS Blücherin" emälaivaksi. Alus poistettiin alusluettelosta 2. maaliskuuta 1901 ja se myytiin 72 000 markalla. Alus romutettiin vuonna 1902 Hampurissa.


title: Kodin Pellervo

text: Kodin Pellervo on suomalainen aikakauslehti. Lehteä mainostetaan koko perheen hyötylehtenä, ja sen kohderyhmä on yli 50-vuotiaat pariskunnat, sekä 40-49-vuotiaat perheet, joissa asuu teini-ikäisiä. Lehden levikki on 42 119 (LT 2016). Lehden päätoimittaja on Anna-Liisa Huhtala-Fiskars. Lehteä julkaisee ja kustantaa Pellervo-Media Oy, joka on Osuustoimintakeskus Pellervon osakkuusyhteisö.


title: Kodin Pellervo

text: Kodin Pellervon edeltäjänä oli vuoteen 1998 Pellervo-seuran julkaisema Pellervo, joka lehtiuudistuksen jälkeen eriytettiin vuonna 1999 kahdeksi lehdeksi: maataloutta käsitteleväksi Maatilan Pellervoksi ja yleisemmin kotia ja maaseutua käsitteleväksi Kodin Pellervoksi.


title: Amar Ujala

text: Amar Ujala () on Intiassa julkaistava hindinkielinen sanomalehti. Se luokiteltiin heinä-joulukuun 2016 levikkitutkimuksessa Intian 4. laajalevikkisimmäksi sanomalehdeksi. Lehden päivittäinen levikki oli tuolloin keskimäärin 2,962 miljoonaa. Vuoden 2015 levikin (2,935 milj.) perusteella lehti luokiteltiin levikltään maailman 8. suurimmaksi sanomalehdeksi.


title: Liisa Holmberg

text: Liisa Holmberg (s. 1960) on saamelainen kulttuurivaikuttaja. Hän on ollut Saamelaisalueen koulutuskeskuksen (SAKK) rehtori.


title: Liisa Holmberg

text: Holmberg on koulutukseltaan kauppatieteen maisteri Vaasan yliopistosta. Hänet valittiin vuonna 2016 Arktisen yliopiston neuvoston puheenjohtajaksi.


title: Liisa Holmberg

text: Hän toimi SAKK:ssa kolmekymmentä vuotta, ja rehtoriksi hänet valittiin 2008. Hän irtisanoutui syyskuussa 2017, mutta työsuhde kestää vuoden loppuun. Irtisanoutumisen jälkeen hän keskittyy elokuvatyöhön. Hän työskentelee kansainvälisessä saamelaiselokuvien elokuva-instituutissa ISFIssä.


title: Jättitatar

text: Jättitatar eli sahalinintatar ("Reynoutria sachalinensis", syn. "Fallopia sachalinensis") on suuri, monivuotinen ruohovartinen kasvi, joka kuuluu sukuun "Reynoutria". Se on peräisin Aasian ja Tyynenmeren alueelta (Hokkaidō, Honshū, Kuriilit ja Sahalin), mutta sitä on istutettu Yhdysvaltoihin ja Eurooppaan, missä se on haitallinen vieraslaji. Jättitattaren ja japanintattaren risteymää kutsutaan nimellä hörtsätatar ("Reynoutria × bohemica").


title: ST Format

text: ST Format oli brittiläinen Atari ST -tietokoneisiin ja ohjelmiin keskittynyt aikakauslehti. Lehteä julkaisi Future Publishing 1980-luvun lopulta 1990-luvulle. Lehti oli aluksi nimellä ST/Amiga Format kunnes se jaettiin kahtia "Amiga Format" ja "ST Format" lehdiksi.


title: Rakentaja (lehti)

text: Rakentaja on rakennusliiton jäsenlehti. Lehti ilmestyy 12 kertaa vuodessa, ja sen päätoimittaja on Jukka Nissinen.


title: Future plc

text: Future plc (perustettu nimellä Future Publishing) on brittiläinen mediayhtiö, joka julkaisee aikakauslehtiä. Yhtiö on perustettu vuonna 1985 Somersetissä. Yhtiön perustaja Chris Anderson on perustanut myös Sapling Foundationin, joka nykyisin omistaa TEDin.


title: Future plc

text: Anderson myi yhtiön Pearsonille vuonna 1994 ja osti sen takaisin vuonna 1998.


title: Future plc

text:
Yhtiön ensimmäinen lehti oli "Amstrad Action". Yhtiö oli ensimmäinen, joka liitti ohjelmien lehden mukana tuleville kaseteille, joka mahdollisti hinnan ja levikin nostamisen.
Yhtiö osti Imagine Publishingin vuonna 2016.


title: Future plc

text: Yhtiöllä on yli 50 lehteä ja sillä on tytäryhtiö Future US.


title: Future plc

text: Nykyisiä lehtiä ovat muun muassa:


title: Tee Itse

text: Tee Itse on Bonnier Publicationsin kustantama aikakauslehti, miehille suunnattu nikkarointi- ja remontointilehti. Sen alaotsikkona on ”sisustus, korjaukset, työkalut, tarvikkeet, uutuudet”. Lehti ilmestyy 18 kertaa vuodessa, ja sen levikki on 10 961 (LT 2013).


title: Tee Itse

text: Aiempi samanniminen lehti "Tee itse" oli Yhtyneiden Kuvalehtien kustantama, naisten käsityölehden "Omin Käsin" (1938–1972) seuraaja, joka ilmestyi vuoteen 1978 asti.


title: Chris Anderson (yrittäjä)

text: Chris Anderson (s. 1957) on yrittäjä, joka on perustanut Future Publishing lehtitalon, ja Sapling Foundationin, joka omistaa TEDin.


title: Chris Anderson (yrittäjä)

text:
Anderson syntyi syrjäisessä kylässä Pakistanissa ja valmistui Oxfordin yliopistosta.
Anderson työskenteli "Personal Computer Games" lehdessä ja oli "Zzap!64" -lehden päätoimittaja ennen Futuren perustamista ja sen ensimmäisen lehden "Amstrad Actionin" aloittamista.


title: Chris Anderson (yrittäjä)

text: Anderson myi Futuren Pearsonille vuonna 1994 ja osti sen takaisin vuonna 1998.


title: Melqart

text: Melqart tai Milk-quart ("kaupungin kuningas") oli foinikialaisen Tyroksen pää- ja suojelusjumala, jota palvottiin myös Karthagossa. Melqart yhdistetään mereen ja purjehdukseen, ja hänet kuvataan kolikoissa ratsastamassa merihevosella. Myöhemmin häntä pidettiin myös auringonjumalana, ja hänet rinnastettiin myös Heraklekseen.


title: Melqart

text: Nimellä "Malku" Melqart samaistettiin babylonialaiseen Nergaliin, kuoleman ja alamaailman jumalaan. Melqart kuvattiin yleensä parrakkaana hahmona, jolla oli korkea ja pyöreä päähine sekä lannevaate. Hän kantoi egyptiläistä elämän symbolia ankhia ja rei'itettyä kirvestä, kuoleman symbolia. Herodotoksen kuvauksen mukaan Melqartin – Herodotos kutsuu jumalaa kreikkalaisittain Heraklekseksi – Tyroksen pyhäkössä pidettiin vuosittain talvi- ja kevätjuhlat, ja pyhäkön uskotaan olleen Jerusalemin Salomon temppelin esikuva.


title: National Geographic Suomi

text: National Geographic Suomi on Bonnier Publicationsin kustantama tiedeaiheinen aikakauslehti. Lehden levikki on 10 225 (LT 2013), ja sen lukijat ovat tyypillisesti korkeasti koulutettuja ja hyvätuloisia. Lehti on suomenkielinen käännös alkuperäisestä National Geographic-lehdestä.


title: Petra Magga-Vars

text: Petra Biret Magga-Vars on Saamelaisen lastenkulttuurikeskuksen toiminnanjohtaja. Hän on ollut Saamelaiskäräjien hallituksessa, Suomen saamelaiskäräjien jäsen ja Saamelaisen parlamentaarisen neuvoston varajäsen.


title: Eshmun

text: Eshmun tai Ešmun oli foinikialainen parantamisen jumala, jota palvottiin laajalti Välimeren alueella, muun muassa Kyproksella, Sardiniassa ja Karthagossa. Eshmun kuvattiin komeaksi nuorukaiseksi ja hänet yhdistettiin Melqartiin.


title: Itämaan tietäjä

text: Itämaan tietäjä on Turmion Kätilöiden kappale ja joulusingle, joka julkaistiin 16. joulukuuta 2017 yhdessä Surutulitus-kappaleen kanssa. Sen aiheena on joulupukki. Kappaletta ei julkaistu Surutulituksen tavoin "Dance Panique" -albumilla.


title: Itämaan tietäjä

text: Kappale nousi Suomen virallisen latauslistan sijalle 25.


title: The Dark Element

text: The Dark Element on laulaja Anette Olzonin ja kitaristi-laulunkirjoittaja-tuottaja Jani Liimataisen perustama musiikkiprojekti. Kaksikon yhteistyö on kummunnut italialaisen Frontiers Musicin johtajan Serafino Peruginon ideasta, ja levytyssopimus yhtiön kanssa julkistettiin syyskuussa 2016.


title: The Dark Element

text: The Dark Elementin samanniminen esikoisalbumi ilmestyi 10. marraskuuta 2017. Kokoonpanoon kuuluvat myös Liimataisen Cain’s Offering -yhtyetoverit basisti Jonas Kuhlberg ja rumpali Jani Hurula. Yhtye esiintyi yleisölle ensimmäisen kerran Sweden Rock Festivalissa Ruotsissa kesäkuussa 2018.Albumit


title: The Dark Element

text: Singlet


title: The Dark Element

text: Musiikkivideot


title: Surutulitus

text: Surutulitus on Turmion Kätilöiden kappale ja ensimmäinen single yhtyeen vuoden 2017 studioalbumilta "Dance Panique". Se kertoo rakkaudesta ja rakastelemisen vaikeudesta. Kappale debytoi Suomen virallisen latauslistan sijalla 18.


title: Surutulitus

text: Kappaleesta julkaistiin karaokehenkinen lyriikkavideo.


title: Kiitos 2004–2014

text: Kiitos 2004–2014 on Turmion Kätilöiden live-DVD, joka julkaistiin 12. joulukuuta 2014. Se kuvattiin syyskuussa 2014 Helsingin The Circuksessa. Julkaisun sisältöön ovat vaikuttaneet yhtyeen kannattajat, joilta kysyttiin ennen keikan taltiointia mitä kappaleita DVD:llä tulisi julkaista. Sen ensimmäisenä maistiaisena julkaistiin kappale ”Hades”, jota ei ole aiemmin julkaistu singlenä eikä siitä kuvattu musiikkivideota.


title: Kiitos 2004–2014

text: DVD nousi Suomen virallisen listan ensimmäiselle sijalle, ja pysyi listalla yhteensä 12 viikkoa.


title: United States Reports

text: United States Reports on virallinen kokoelma Yhdysvaltain korkeimman oikeuden päätöksiä. Alun perin yhden lakimiehen aloittamaa nidossarjaa julkaisee nykyään maan hallinnon alainen U.S. Government Publishing Office (vuoteen 2014 asti nimeltään Printing Office).


title: United States Reports

text: Korkeimman oikeuden päätösten julkaisemisen aloitti philadelphialainen lakimies ja toimittaja Alexander J. Dallas, joka julkaisi ensin yhden nidoksen Pennsylvanian osavaltion tuomioistuimien päätöksiä vuonna 1790. Julkaisua pidetään "United States Reports" -sarjan ensimmäisenä osana, vaikka siinä ei ole korkeimman oikeuden päätöksiä. Vuonna 1791 vasta perustettu korkein oikeus muutti maan silloiseen pääkaupunkiin Philadelphiaan, ja Dallas alkoi julkaista myös sen päätöksiä myyntiin. Resurssipula vaikutti julkaisujen laatuun, ja niitä julkaistiin jopa vasta seitsemän vuotta oikeustapausten jälkeen. Dallasin julkaisemat neljä osaa kattavat tuomioistuimen vuodet 1790–1800. Hänen jälkeensä päätöksiä alkoi julkaista washingtonilaisen oikeusistuimen tuomari William Cranch. Vuonna 1817 kongressi hyväksyi lain, jolla päätösten julkaisijan ("Reporter of Decisions of the Supreme Court of the United States") asema virallistettiin.


title: United States Reports

text: 1870-luvulle asti sarjan osat nimettiin niitä julkaisseiden henkilöiden mukaan. Vuonna 1874 Yhdysvaltain hallinto alkoi rahoittaa päätösten julkaisemista, ja vuonna 1921 U.S. Government Printing Office (myöhemmin nimeltään Publishing Office) aloitti sarjan julkaisemisen, kun sitä aikaisemmin olivat julkaisseet yksityiset toimijat. Nykyään oikeusreportterin tehtävänä on valvoa päätösten julkaisua. Vuodesta 2011 lähtien tehtävää on hoitanut Christine Luchok Fallon, joka on tuomioistuimen historian 16. oikeusreportteri ja ensimmäinen nainen virassa. Kirjojen varsinaisen painamistyön hoitavat edelleen yksityiset yritykset.


title: United States Reports

text: Osasta 91 lähtien viittaukset oikeuden päätöksiin ovat muotoa ”347 U.S. 483 (1954)”, jossa 347 on osan numero, 483 sivunumero ja 1954 vuosiluku. Vanhemmat viittaukset ovat muotoa ”1 Cranch (5. U.S.) 299 (1803)”.


title: United States Reports

text: Korkeimman oikeuden päätöksiä julkaisevat myös useat kaupalliset tahot, kuten "United States Law Week" (Bloomberg), LexisNexis ja Westlaw.


title: Etyylivetysulfaatti

text: Etyylivetysulfaatti eli etyylisulfaatti tai etyylirikkihappo (CHSO) on estereihin kuuluva yhdiste. Rakenteeltaan se on etanolin ja rikkihapon esteri. Yhdistettä voidaan käyttää muun muassa orgaanisen kemian synteeseissä.


title: Etyylivetysulfaatti

text: Huoneenlämpötilassa etyylivetysulfaatti on väritöntä nestettä. Yhdiste liukenee veteen ja moniin orgaanisiin liuottimiin esimerkiksi etanoliin ja dietyylieetteriin. Kuumennettaessa yhdistettä voimakkaasti se hajoaa muodostaen eteeniä. Yhdiste on hapanta ja reagoi emästen kanssa muodostaen suoloja. Yhdistettä esiintyy eräissä viineissä. Etyylivetysulfaatti ärsyttää ihoa, silmiä ja hengitysteitä.


title: Etyylivetysulfaatti

text: Etyylivetysulfaatin valmistukseen on useita menetelmiä. Teollisuudessa hyvin käytetty menetelmä on väkevän rikkihappoliuoksen ja eteenin välinen reaktio 70–80 °Cn lämpötilassa. Muita tapoja ovat etanolin ja rikkihapon kuumentaminen, etanolin ja rikkitrioksidin tai etanolin ja natriumvetysulfaatin välisellä reaktiolla. Etyylivetysulfaatti voidaan hydrolysoida emäksisissä olosuhteissa etanoliksi ja tämä on välivaihe valmistettaessa etanolia eteenistä. Yhdisteestä voidaan valmistaa myös muita kemikaaleja kuten dietyylisulfaattia ja dietyylieetteriä. Etyylivetysulfaattia voidaan käyttää myös kaseiinin saostamiseen. Etyylivetysulfaattia muodostuu ihmisen elimistössä etanolin aineenvaihduntatuotteena. Yhdisteen pitoisuutta jätevesissä on käytetty tutkimuksissa yhtenä merkkiaineena alkoholin kulutuksen määrästä.


title: B. V. Bowden

text: Bertram Vivian Bowden, Bowdenin paroni (18. tammikuuta 1910 Chesterfield, Yhdistynyt kuningaskunta – 28. heinäkuuta 1989 Altrincham, Yhdistynyt kuningaskunta) oli brittiläinen tieteilijä, tietokonepioneeri, pedagogi ja ministeri. Hän opiskeli ydinfysiikkaa, mutta elektroniikkayritys Ferrantissa hänestä tuli Mark 1 -tietokoneen myyntimies. Bowden painosti koulutuksen merkitystä, ja hän toimi 1953–1964 Manchester College of Science and Industry -korkeakoulun rehtorina ja 1964–1965 koulutus- ja tiedeministerinä.


title: B. V. Bowden

text: Bertram Bowden syntyi 1910 Chesterfieldissä. Hänen isänsä oli koulun rehtori. Chesterfield Grammar Schoolin jälkeen Bowden opiskeli Cambrigen yliopistoon kuuluvassa Emmanuel Collegessa. Valmistuttuaan maisteriksi Bowden työskenteli 1931–1934 Cavendish-laboratoriossa Ernest Rutherfordin alaisuudessa radioaktiivisuuteen liittyvässä tutkimuksessa.


title: B. V. Bowden

text: Bowden valmistui tohtoriksi 1934. Stipendin turvin hän jatkoi Cambridgestä Amsterdamin yliopistoon. Amsterdamin hän jätti kuitenkin vuoden jälkeen ja palasi Englantiin opettamaan, ensin Liverpoolissa ja sitten Oundlessa.


title: B. V. Bowden

text: Toisen maailmansodan aikana Bowden työskenteli Telecommunications Research Establishmentissa tutkatutkimuksen parissa. Hän oli TRE:ssä tieteellinen upseeri, ja hänen kumppaneihinsa kuului muun muassa Frederic Calland Williams. Bowden johti 1943 brittiläistä ryhmää Yhdysvaltain laivaston tutkimuslaboratoriossa toimineessa yhteishankkeessa.


title: B. V. Bowden

text: Britannissa Bowden työskenteli vuodet 1946–1947 Yhdistyneen kuningaskunnan atomienergiavirastossa ja vuodet 1950–1953 elektroniikkayritys Ferrantissa. Ferranti kehitti kaupallista versiota Manchesterin yliopistolle valmistetulle Mark 1 -tietokoneelle. Bowdenin vastuulla oli tutkia erilaisia mahdollisuuksia uusien laitteiden myynnille. Bowden kertoi myöhemmin olleensa maailman ensimmäinen tietokoneiden myyntimies.


title: B. V. Bowden

text: Bowden julkaisi vuonna 1953 kirjan "Faster than Thought", joka alkoi jonkinlaisena myyntilehtisenä, mutta siitä tuli lopulta laaja kirja. Sitä voi kutsua Britannian tietokonemaailman ”Kuka kukin on” -teokseksi. Se nosti muun muassa Charles Babbagen ja Ada Lovelacen mainetta tietokonealan pioneereina.


title: B. V. Bowden

text: Bowden siirtyi 1953 Ferrantilta Manchester College of Science and Industry -korkeakoulun rehtoriksi. Bowden toimi rehtorina sen nopean laajentumisen aikana. Hän oli rehtorina 1953–1964. Bowden pyrki herättämään Britannian teollisuusmiesten huomion tieteen ja teknologian merkitykseen. Saavutusten ansiosta pääministeri Harold Wilson myönsi Bowdenilla vuonna 1963 aatelisarvon. Seuraavana vuonna Wilson valitsi Bowdenin koulutus- ja tiedeministeriksi. Bowden jätti paikkansa 1965, mutta jatkoi edelleen aktiivisena koulutuksen, tieteen ja teknologian puolestapuhujana.


title: Laura Luostarinen

text: Laura Ulrica Luostarinen (s. 1952 Joutseno) on suomalainen taidemuseonjohtaja. Hän on Salon taidemuseon johtaja ja museopalvelujen esimies.


title: Laura Luostarinen

text: Luostarinen on opiskellut taidehistoriaa Åbo Akademissa ja valmistunut maisteriksi Turun yliopistosta. Hän aloitti uransa Etelä-Savon aluetaidemuseossa ja työskenteli siellä kaksikymmentä vuotta näyttelyjä valmistavana ja kokoelmia hoitava amanuenssina. Hän harrastaa valokuvausta ja osallistui Mikkelin valokuvakeskuksen toimintaan, ja hänestä tuli kuopiolaisen Victor Barsokevitsch -valokuvakeskuksen johtaja vuonna 1998. Salon taidemuseon johtaja hänestä tuli 2002.


title: Laura Luostarinen

text: Luostarinen on saanut Finnfoto-palkinnon vuonna 2014.


title: Laura Luostarinen

text: Luostarinen on toimittanut ja kirjoittanut yhdessä muiden kanssa runsaasti näyttelyluetteloita, kuten "Lyyli Säilä: taidemaalari Salosta" ja Salon taidemuseon julkaisusarjaan muun muassa "Uuno Eskola: taiteellisen veren viettelys" ja "Sakari Mäkipuro: taidemaalari ja kullankaivaja" sekä osallistunut teoksen "Suomen kirkot ja kirkkotaide 2" tekemiseen.


title: Salaperäinen X

text: Salaperäinen X () on vuonna 1914 valmistunut tanskalainen mykkäelokuva. Benjamin Christensenin ohjaaman jännityselokuvan pääosia esittävät Christensen itse, Karen Sandberg ja Hermann Spiro.


title: Salaperäinen X

text: Luutnantti van Hauenin vaimoa tavoitteleva kreivi Spinelli on vieraan vallan vakooja. Sodan syttyessä Spinelli saa haltuunsa van Hauenille uskotun salaisen määräyksen ja välittää sen viholliselle. Van Haenia luullaan petturiksi ja hänet tuomitaan kuolemaan. Sillä aikaa hänen vaimonsa on keksinyt yhteyden salaperäisen X:n ja vanhan tuulimyllyn välillä. Hän löytää sieltä lukkojen taakse jääneen Spinellin, joka tunnustaa rikoksensa. Tieto van Hauenin syyttömyydestä saapuu viime hetkellä ja vaimoaan uskottomuudesta epäillyt mies vakuuttuu tämän viattomuudesta.


title: Salaperäinen X

text: Dansk Biograf Compagnin tuottama "Salaperäinen X" on Benjamin Christensenin esikoisohjaus. Paitsi ohjaajana ja pääosan esittäjänä, hän toimii myös käsikirjoittajana, tuottajana ja leikkaajana. Elokuvan ansioita ovat sen taidokas lavastus ja valaistus sekä sujuvasti etenevä tarinankerronta. Juoni on nykynäkökulmasta nähtynä auttamattoman vanhanaikainen.


title: Salaperäinen X

text: "Salaperäinen X" oli menestys Tanskassa, mutta sen ulkomaanlevitystä haittasi samaan aikaan syttynyt ensimmäinen maailmansota. Elokuvaa on pidetty yhtenä tanskalaisen mykkäeläkuvan kultakauden mestariteoksista ja sen on nähty vaikuttaneen saksalaisten ekspressionistien teoksiin.


title: Salaperäinen X

text: Suomessa "Salaperäistä X:ää" esitettiin vuodenvaihteessa 1915. Helsingissä elokuva oli jaettu pituutensa vuoksi kahteen viikko-ohjelmaan, kun taas Tampereella sitä esitettiin yhdessä kahden tunnin ohjelmassa. "Tampereen Sanomien" mukaan elokuva kuului parhaimpiin kaupungissa nähdyistä: ”Huolimatta siitä, että filmi on pisimpiä täällä näytellyistä ja kestää joukon toista tuntia, jaksaa näytelmän jännittävä ja mukaansa tempaava aihe pitää mielenkiinnon vireillä loppuun saakka. Näyttämölle asetuksessa on käytetty kaikkia biografitekniikan saavutuksia ja filmi kuuluukin ammattimiesten mielipiteitten mukaan asetettavan ensi sijalle tähän saakka ilmestyneistä filmiuutuuksista.”


title: Salaperäinen X

text: "Salaperäinen X" on julkaistu DVD:llä Christensenin seuraavan ohjaustyön "Koston yön" ("Hævnens nat", 1916) kanssa. Elokuvat on varustettu Neil Brandin pianomusiikilla ja englanninkielisellä tekstityksellä.


title: Revolt

text: Revolt on vuonna 2017 ensi-iltansa saanut yhdysvaltalainen tieteiselokuva, jonka on ohjannut Joe Miale. Sen ovat käsikirjoittaneet Rowan Athale ja Joe Miale. Elokuvan pääosissa esiintyvät Lee Pace ja Bérénice Marlohe.


title: Hanne Selkokari

text: Hanne Selkokari (s. 1964) on suomalainen museonjohtaja ja Ainolasäätiön asiamies, koulutukseltaan filosofian tohtori. Hän on toiminut Ainolan museonjohtajana maaliskuun alusta 2016, hänen edeltäjänsä museonjohtaja Hilkka Helminen jäi eläkkeelle.


title: Comptiq

text: Comptiq () on japanilainen Kadokawa Shotenin julkaisema aikakauslehti. Lehden sisältönä ovat tietokonepelit, visual novelit ja manga-sarjat. Lehteä on julkaistu vuodesta 1983 lähtien kuukausittain ja sisältö on siirtynyt tietokonelaitteista peleihin ja muuhun mediaan. Useista muista vastaavista poiketen lehti ei julkaise peliarvosteluja.


title: Comptiq

text: Lehti oli yksi varhaisista videopeleihin keskittyneistä lehdistä Japanissa.


title: Jacinda Ardern

text: Jacinda Kate Laurell Ardern (s. 26. heinäkuuta 1980 Hamilton) on uusiseelantilainen työväenpuolueen poliitikko. Hän on toiminut maansa pääministerinä lokakuusta 2017. Maansa parlamentin jäsen hänestä tuli marraskuussa 2008 ja puolueensa puheenjohtaja elokuussa 2017.


title: Jacinda Ardern

text: Ardern opiskeli viestintää Waikaton yliopistossa, jossa suoritti alemman korkeakoulututkinnon vuonna 2001. Hänet valittiin maansa parlamenttiin ensimmäisen kerran vuonna 2008, mitä ennen hän oli muun muassa toiminut kansainvälisen International Union of Socialist Youth -nuorisojärjestön puheenjohtajana ja työskennellyt Helen Clarkin avustajana. Ardern oli liittynyt työväenpuolueeseen ollessaan 17-vuotias.


title: Jacinda Ardern

text: Ardern oli puoluelistalta valittu parlamentaarikko vuosien 2008, 2011 ja 2014 vaalien jälkeen. Vuoteen 2010 hän oli parlamentin nuorin jäsen. Helmikuussa 2017 hänet valittiin Mount Albertin vaalipiirin edustajaksi täytevaalissa, joka järjestettiin David Shearerin jätettyä paikkansa. Saman vuoden maaliskuussa hänet valittiin puolueensa varapuheenjohtajaksi Annette Kingin tilalle ja elokuussa puheenjohtajaksi Andrew Littlen tilalle. Little oli eronnut tehtävästä puolueen heikkojen kannatuslukujen vuoksi. Ardern valittiin molempiin tehtäviin ilman vastaehdokkaita. Tullessaan valituksi hän oli puolueensa historian nuorin puheenjohtaja.


title: Jacinda Ardern

text: Ardernin ensimmäiset vaalit puoluejohtajana olivat 23. syyskuuta 2017 järjestetyt parlamenttivaalit. Pääministeri Bill Englishin johtama kansallispuolue pysyi suurimpana, mutta Ardernin työväenpuolue lisäsi merkittävästi kannatustaan edellisvaaleihin ja puheenjohtajavaihdosta edeltäneisiin mielipidetiedusteluihin nähden. Sen ääniosuus nousi yli kymmenen prosenttiyksikköä ja se saavutti 14 lisäpaikkaa. 19. lokakuuta 2017 työväenpuolueen ilmoitettiin päässeen yhteisymmärrykseen hallitusyhteistyöstä vaalien kolmanneksi suurimman puolueen, Winston Petersin johtaman New Zealand Firstin kanssa. Myös neljänneksi suurin puolue, vihreät, liittyi mukaan hallituskoalitioon. Ardern aloitti pääministerinä 26. lokakuuta 2017.


title: Jacinda Ardern

text: Ardern varttui mormoniperheessä, mutta erosi kirkosta nuorena aikuisena sen homovastaisen linjan vuoksi. The New Zealand Heraldin haastattelussa vuonna 2017 hän kertoi olevansa agnostikko.


title: Jacinda Ardern

text: Ardern on avoliitossa televisiojuontaja Clarke Gayfordin kanssa. Hänen ensimmäinen lapsensa syntyi 21. kesäkuuta 2018, ja hän piti kuuden viikon äitiysloman.


title: Anja Tuulonen

text: Anja Tuulonen (s. 1955) on suomalainen silmälääkäri, silmätautiopin professori ja Tampereen yliopistosairaalan Silmäkeskuksen vastuualueen johtaja.


title: Anja Tuulonen

text: Tuulonen on European Glaucoma Societyn puheenjohtaja vuodesta 2016. Hänen väitöskirjansa vuodelta 1985 Oulun yliopistosta on nimeltään "Laser trabeculoplasty in the treatment of glaucoma".


title: Hugo E. Saurén

text: Hugo Emil Saurén (3. kesäkuuta 1860 Helsinki – 24. syyskuuta 1927) oli suomalainen arkkitehti.


title: Hugo E. Saurén

text: Saurénin vanhemmat olivat senaatinkamreeri, valtioneuvos Karl Emil Konstantin Saurén (1817–1892) ja Emelie Sofia Natalia Brummer (1833–1890). Hän oli naimisissa 1885–1910 Elin Sigrid Klärichin (1865-1910) kanssa jonka isä Frans Andreas Henrik Klärich (1816–1884) johti helsinkiläistä Tollander & Klärichin tupakkatehdasta. Saurén siirtyi tehtaan johtoon 1889 ja tehtaasta muodostettiin osakeyhtiö 1897. Tehtaan toiminta päättyi vuonna 1926.


title: Hugo E. Saurén

text: Saurén on haudattu Hietaniemen vanhalle hautausmaalle Helsingissä.


title: Kaarle Fredrik

text: Kaarle Fredrik (, ; 30. huhtikuuta 1700 Gottorp – 18. kesäkuuta 1739 Rohlsfhagen, lähellä Oldesloea) oli Holstein-Gottorpin herttua, jota kaavailtiin Ruotsin kuninkaaksi Kaarle XII:n kuoleman jälkeen. Hän oli myös Venäjän keisari Pietari III:n isä.


title: Kaarle Fredrik

text: Kaarle Fredrikin vanhemmat olivat Holstein-Gottorpin herttua Fredrik IV ja Ruotsin kuningas Kaarle XII:n vanhempi sisko Hedvig Sofia. Hänen isänsä kaatui suuren Pohjan sodan Kliszówin taistelussa hänen ollessaan vain kaksivuotias, minkä jälkeen hän varttui Ruotsin hovissa. Kaarle XII määräsi Arvid Hornin siskonpoikansa holhoojaksi. Kaarle Fredrik menetti kahdeksanvuotiaana myös äitinsä, minkä jälkeen hänen kasvatuksestaan vastasi hänen isoisoäitinsä Hedvig Eleonoora. Holstein-Gottorpin sijaishallitsijana toimi samaan aikaan Kaarle Fredrikin setä Kristian August, kunnes Tanska valtasi herttuakunnan vuonna 1713.


title: Kaarle Fredrik

text: Kaarle XII:n kuollessa lapsettomana vuonna 1718 Ruotsia hallinnut pfalzilainen suku sammui mieslinjalta, jolloin nuoresta Kaarle Fredrikistä tuli ehdokas uudeksi hallitsijaksi. Kun Ruotsin säätyvaltiopäivät kuitenkin valitsivat hallitsijaksi Kaarle XII:n nuoremman siskon Ulriika Eleonooran, Kaarle Fredrik lähti maasta toukokuussa 1719 ja muutti vuonna 1721 Venäjälle tsaari Pietari Suuren kutsumana. Samaan aikaan Ruotsin valtiopäiville syntyi niin sanottu holsteinilainen puolue, joka kannatti Kaarle Fredrikiä vuoden 1720 uudessa kuninkaanvaalissa, mutta kuninkaaksi valittiin Ulriika Eleonooran puoliso, Hessenin prinssi Fredrik. Holsteinilaiset saivat vuonna 1723 valtiopäivillä läpi päätöksen, jolla Kaarle Fredrikille myönnettiin ”kuninkaallisen korkeuden” arvonimi ja 50 000 taalarin vuotuinen eläke. Venäjän avoin tuki alkoi kuitenkin vähentää hänen suosiotaan Ruotsissa ja holsteinilaisen puolueen kannatus romahti vuoden 1727 valtiopäivillä.


title: Kaarle Fredrik

text: Kaarle Fredrik nai vuonna 1725 Pietari Suuren tyttären Anna Petrovnan. Kaksi vuotta keisarinnana hallinnut Pietari Suuren leski Katariina I tuki Kaarle Fredrikin valtapyrkimyksiä Ruotsissa ja Slesvigissä, mutta Katariinan kuoltua vuonna 1727 hän palasi takaisin Holstein-Gottorpiin ja asettui asumaan Kieliin. Slesvigiin kuulunut osa herttuakuntaa oli jäänyt vuoden 1720 Frederiksborgin rauhassa Tanskalle, mutta Holsteinin puolisko oli palautettu hänelle. Kaarle Fredrik kuoli 39-vuotiaana vuonna 1739. Hänen vuonna 1728 syntynyt poikansa Karl Peter Ulrich valittiin myöhemmin Venäjän kruununperijäksi ja nousi aikanaan hallitsijaksi nimellä Pietari III. Kaarle Fredrikin serkku Aadolf Fredrik valittiin vuonna 1751 Ruotsin kuninkaaksi.


title: Shūkan Shōnen Jump

text: Shūkan Shōnen Jump () on japanilainen Shūeishan julkaisema shōnen-mangalehti.


title: Shūkan Shōnen Jump

text: Lehti on parhaiten myyvä mangalehti (levikki 2 422 500 vuonna 2015).


title: Tankōbon

text: Tankōbon () on japanin kielinen termi kirjalle, joka on täysinäinen itsessään. Esimerkki on aiemmin sarjamuodossa julkaistun mangan julkaiseminen yhtenä niteenä. Vastakohta on "lehti" (), jossa voi olla useita sarjoja. Sarjan kappaleet voivat olla 14 sivua pitkiä ja yhdessä tankōbon-niteessä voi olla 12 kappaletta. Usein käytettyjä sivukokoja ovat B6 ja A5 (ks. ISO 216).


title: Tankōbon

text: Mangan lisäksi tankōbon tai bunkoban -niteitä voidaan käyttää myös esimerkiksi "light novel" -sarjoille.


title: Tankōbon

text: Erikoisformaatteja:


title: Funiculì, Funiculà

text: Funiculì, Funiculà [funikuˈli ffunikuˈla] on italialainen Luigi Denzan säveltämä ja Peppino Turcon sanoittama laulu vuodelta 1880. Se kirjoitettiin Vesuviuksen rinteen ensimmäisen funikulaarin eli rinnevaunun käyttöönoton kunniaksi ja esitettiin ensi kerran saman vuoden Piedigrotta-festivaaleilla Napolissa. Casa Ricordin kustantamasta nuottijulkaisusta tuli hyvin suosittu yli miljoonan kappaleen vuosimyynteineen.


title: Funiculì, Funiculà

text: Reipasrytmistä, Napolin murteella sanoitettua laulua on sittemmin luultu usein kansanlauluksi. Näin kävi Richard Straussille, joka kuuli sävelmää Italian-matkallaan ja käytti sitä "Aus Italien" -sävelrunossaan. Myös Nikolai Rimski-Korsakov luuli sävelmää kansanlauluksi ja käytti sitä laulussaan ”Neapolitanskaja pesenka”.


title: Funiculì, Funiculà

text: Laulun tunnettuja esittäjiä ovat Luciano Pavarotti, Mario Lanza ja Andrea Bocelli. The Mills Brothers teki siitä jazzsovituksensa 1940-luvulla. Sävelmän instrumentaaliversiota on käytetty Woody Allenin elokuvassa "Broadway Danny Rose" (1984). Pohjois-Amerikassa sävelmä tunnetaan myös lastenlauluna ”A Merry Life”.


title: Funiculì, Funiculà

text: Suomeksi sävelmän ovat sanoittaneet ainakin R. R. Ryynänen nimellä ”Funiculi funicula”, Pentti Kaartinen nimellä ”Futismatsi” ja Ilkka Aaltonen nimellä ”Meidän tarjoilija”.


title: Latinalainen neliö

text: Latinalainen neliö on neliönmuotoinen ruudukko, joka on täytetty eri symboleilla tai luvuilla siten, että jokainen symboli esiintyy täsmälleen kerran kullakin rivillä ja sarakkeella. Nimityksen otti käyttöön 1700-luvulla matemaatikko Leonhard Euler. Latinalainen neliö on taikaneliön muunnelma.


title: Latinalainen neliö

text: Latinalaisia neliöitä voidaan käyttää esimerkiksi urheilussa järjestämään ottelut kaikki-kaikkia-vastaan-muotoiseen turnaukseen. Maanviljelyksessä niiden avulla voidaan jakaa pelto erityyppisten lannoitteiden testaamista varten niin, että maaperän mahdolliset erot vaikuttavat jokaiseen käsittelyyn samalla tavalla.


title: Latinalainen neliö

text: Sudoku on täytettynä latinalainen neliö, jossa on lisäksi ylimääräinen osaneliöiden rajoitus.


title: Riverdale

text: Riverdale on yhdysvaltalainen teinidraamasarja, joka perustuu Archie Comicsin luomiin sarjakuvahahmoihin. Fox aloitti vuonna 2015 projektin tuoda sarjakuvahahmot televisioruutuun, mutta vasta The CW:n otettua projekti itselleen siitä tilattiin pilottijakso.


title: Riverdale

text: Sarjan esittäminen alkoi yhdysvalloissa 26. tammikuuta 2017 The CW -kanavalla.


title: Riverdale

text:
Riverdale muuttui kokonaan Clifford ja Penelope Blossomin pojan Jason Blossomin kuollessa 4. heinäkuuta. Jason Blossomin kuolemaa yrittävät selvittää Riverdalen lukiota käyvät oppilaat Archie Andrews, Betty Cooper, Veronica Lodge ja Jughead Jones. Archie ja Betty ovat naapureita ja he ovat tunteneet toisensa lapsuudesta asti. Veronica on juuri muuttanut New Yorkista Riverdaleen isänsä Hiram Lodgen jouduttua vankilaan. Jugheadin isä FP Jones on mukana moottoripyöräjengissä, (Southside serpents), joka on sekaantunut huumeiden myyntiin ja muuhun rikolliseen toimintaan. Yhden jos toisenkin perheen sisällä paljastuu synkkiä salaisuuksia.
Warner Bros. kertoi suunnittelevansa tuomaan Archie Comicsin sarjakuvahahmoja näyteltyyn elokuvaan kesäkuussa 2013. Projekti kuitenkin hautautui muiden töiden takia, kunnes Fox alkoi suunnittelemaan projektia televisiosarjan muodossa vuonna 2014. Sekään ei edennyt pitkälle ja seuraavana vuonna The CW otti sen haltuunsa.


title: Riverdale

text: Tammikuussa 2016 The CW ilmoitti tilanneensa sarjasta pilottijakson.


title: Riverdale

text: Sarjaa kuvataan Kanadassa Vancouverin kaupungissa.


title: Cadillac DeVille

text: Cadillac DeVille on yhdysvaltalaisen Cadillacin valmistama ylellinen sedan. Auton valmistus alkoi 1958 ja se loppui 2005. DeVillen korvasi Cadillac DTS


title: Shūkan Shōnen Magazine

text: Shūkan Shōnen Magazine () on Japanissa viikoittain ilmestyvä shōnen-mangalehti, jota julkaisee Kōdansha. Lehden ensimmäinen numero julkaistiin 17. maaliskuuta 1959.


title: Keisarillisen hallituksen pääministeri

text: Keisarillisen hallituksen pääministeri (, pinyin: "Nèigé Zónglǐ Dàchén") oli Kiinan hallituksen päämiehen virka Qing-dynastian loppuaikoina 8. toukokuuta 1911 – 10. maaliskuuta 1912 ja uudelleen lyhyesti 1.–17. heinäkuuta 1917. Virka perustettiin, kun Kiinasta tehtiin perustuslaillinen monarkia.


title: Miettilä (Rautjärvi)

text: Miettilä on alle 200 asukkaan kylä Rautjärven kunnassa. Kylä oli vanhan Rautjärven kunnan hallinnollinen keskus vuoteen 1973, entisen Simpeleen ja vanhan Rautjärven kunnan kuntaliitokseen asti. Liitosta edeltäneen Rautjärven suurimmaksi asutuskeskukseksi sen sijaan oli kehittynyt Rautjärven Asemanseutu.


title: Miettilä (Rautjärvi)

text: Miettilästä on matkaa nykyisen Rautjärven kunnan kuntakeskukseen Simpeleelle n. 20 km ja Imatralle n. 30 km.


title: Miettilä (Rautjärvi)

text: Kylässä on 1880-luvulla rakennettu historiallinen reservikasarmialue, jolla sijaitsee myös Kollaa- ja Simo Häyhä -museo. Kesäisin Miettilässä järjestetään Miettilä Kollaus -tapahtuma.


title: Holstein-Gottorp

text: Holstein-Gottorp eli "herttuallinen Holstein" oli nykyisen Saksan ja Tanskan alueella vuosina 1544–1773 sijainnut, ajoittain itsenäinen herttuakunta, joka oli kahdesti sodassa Tanskaa vastaan. Holstein-Gottorpiksi kutsuttiin Schleswigin ja Holsteinin herttuakuntien niitä osia, joita Holstein-Gottorpin herttuat hallitsivat suvereenisti. Samojen herttuakuntien muita osia hallitsivat Tanskan kuningas tai Tanskalle uskolliset Oldenburg-suvun herttuat ja kreivit. Holstein-Gottorpia hallinnut Oldenburgien haara, Holstein-Gottorpin suku, nousi myöhemmin myös monen muun valtion valtaistuimelle.


title: Holstein-Gottorp

text: Schleswig ja Holstein olivat kuuluneet Tanskan kuninkaille keskiajalta lähtien. Vuonna 1490 molemmat herttuakunnat jaettiin kuningas Kristian I:n poikien kesken segebergiläiseen ja gottorpilaiseen alueeseen, jotka nimettiin Segebergin ja Gottorpin linnojen mukaan. Vuonna 1544 Gottorpin alue ja Holstein-Gottorpin herttuan arvo annettiin kuningas Fredrik I:n nuorimmalle pojalle Adolfille, josta tuli myös Holstein-Gottorpin suvun kantaisä. Osa kuninkaan toiselle pojalle Hansille annetuista alueista yhdistettiin Adolfin läänitykseen, kun Hans kuoli lapsettomana vuonna 1580.


title: Holstein-Gottorp

text: Muut osat Schleswigistä ja Holsteinista jäivät Tanskan kuninkaiden suoraan alaisuuteen ("kuninkaallinen Holstein"), joskin osa niistä lohkottiin läänityksiksi kruunulle uskollisena pysyneelle Sönderborg-Augustenborgin sukuhaaralle ja eräästä alueesta muodostettiin itsenäinen Rantzaun kreivikunta. Holstein-Gottorpin suku sitä vastoin loi 1600-luvun aikana naimakauppojen kautta tiiviit suhteet Ruotsin kuningashuoneeseen. Holstein-Gottorpin herttuakunnasta tuli tämän seurauksena Ruotsin liittolainen ja Tanskan vihollinen 1650-luvulla käydyssä pohjoismaisessa sodassa ja 1700-luvun alussa suuressa Pohjan sodassa. Vuoden 1658 Roskilden rauhassa Tanska joutui tunnustamaan sen suvereniteetin Schleswigissä. Kun suuressa Pohjan sodassa tappioita kärsinyt Ruotsi ei enää voinut suojella liittolaistaan, Tanska valloitti Holstein-Gottorpin schleswigiläisen osan vuonna 1713 ja se yhdistettiin virallisesti Tanskan kuninkaan alueisiin Frederiksborgin rauhassa vuonna 1720, minkä jälkeen Holstein-Gottorp käsitti enää Holsteinin puolella sijainneet alueet.


title: Holstein-Gottorp

text: Holstein-Gottorpin herttua Karl Peter Ulrichista tuli vuonna 1762 Venäjän keisari nimellä Pietari III, jolloin herttuan arvo siirtyi hänen pojalleen Paavalille. Tämä vaihtoi herttuakunnan vuonna 1773 Tanskan kuninkaan kanssa niin sanotulla Tsarskoje Selon sopimuksella Tanskalle kuuluneeseen Oldenburgin herttuakuntaan. Tämän seurauksena loputkin Holstein-Gottorpista yhdistettiin suoraan Tanskaan.


title: Kuoleman saari

text: Kuoleman saari (myös "Kuolon saari", ) on vuonna 1913 valmistunut tanskalainen mykkäelokuva. Vilhelm Glückstadtin ohjaaman draaman kuvasto perustuu Arnold Böcklinin maalauksiin.


title: Kuoleman saari

text: Ruhtinas Udo von Freundsberg saapuu seurueineen Kroatiaan rakennuttamalleen huvilalle, jonka edustalla kohoaa synkkä Kuoleman saari. Siellä hän kohtaa nuoren Floran, joka saa hänet unohtamaan seuralaisensa kreivitär Irma Sartoriskin. Irmaan rakastunut tohtori Eckstein pakottaa rahansa tuhlanneen Udon panttaamaan huvilansa, jolloin kreivitär menettää kiinnostuksensa ruhtinaaseen. Udo syöksyy epätoivoissaan rotkoon, mutta Flora hoitaa hänet terveeksi. Kuoleman saarelta löytämänsä aarteen turvin Udo karkottaa vieraansa, jolloin Irma heittäytyy meren aaltoihin. Lopussa Flora ja Udo saavat toisensa.


title: Kuoleman saari

text: Filmfabriken Danmarkin tuottama "Kuoleman saari" oli kunnianhimoinen yritys luoda korkeatasoinen taide-elokuva tunnetun taiteilijan maalauksien pohjalta. Sen kohtaukset perustuvat sveitsiläisen symbolistin Arnold Böcklinin teoksiin, joista kuuluisin on elokuvalle nimen antanut "Die Toteninsel" (viisi versiota 1880–1886). Palle Rosenkrantzin käsikirjoituksen keskeisen osan muodostavat uninäyt ja mytologiset aiheet. Mahtipontiseen tyyliin lavastetun elokuvan kuvasi Julius Folkmann, joka sovelsi onnistuneesti taidevalokuvauksessa ennestään tunnettua keinotekoista valohämyä. "Kuoleman saarta" varten tilattiin myös tanskalaisissa mykkäelokuvissa harvinainen alkuperäissäestys, jonka sävelsi Fini Henriques.


title: Kuoleman saari

text: Böcklin-elokuvana ja ”elokuvataiteen uutena suuntauksena” mainostettua "Kuoleman saarta" esitettiin Suomessa alkuvuodesta 1914. "Nya Pressen" oli kertonut elokuvasta jo etukäteen, ja arvosteluissa sitä kehuttiin poikkeuksellisen kauniiksi ja taiteelliseksi. Varsinkin naisnäyttelijöiden suorituksia pidettiin hyvinä, mutta elokuvan juoni oli "Hufvudstadsbladetin" kriitikolle hieman liian sentimentaalinen. Suomessa esitetty kopio näyttää olleen yli sata metriä pitempi kuin tanskalainen.


title: Kuoleman saari

text: Elokuva ei ole säilynyt.


title: Light novel

text:
Light novel () on japanilainen romaanien tyylisuuntaus, joka on suunnattu nuorille aikuisille. Termi on wasei-eigo eli lainasanoista muodostettu termi. Lajityypin lehtiä ovat esimerkiksi "Dengeki Bunko Magazine".
Tyyliin viitataan myös termillä ranobe ().


title: Light novel

text: Keskimääräinen sanamäärä yhdessä osassa on 50 000 sanaa, joka pienoisromaanin ja romaanin välillä.


title: Dengeki Bunko Magazine

text: Dengeki Bunko Magazine () on japanilainen "light novel" -lehti, jota julkaisee ASCII Media Works. Lehti on seuraaja aiemmalle "Dengeki hp" -lehdelle, jonka julkaisu päättyi vuonna 2007.


title: Dengeki Bunko Magazine

text: Lehdessä julkaistuja sarjoja ovat muun muassa:


title: Tollander & Klärich

text: Tollander & Klärich oli suomalainen tupakkatehdas joka toimi Helsingissä vuosina 1840–1926. Tehtaan perustivat vuonna 1840 G. O. Wasenius, B. O. Thunberg ja J. F. Granberg ja sen nimenä oli aluksi "G. O. Wasenius Tobaks och Kortfabrik", valmistusohjelmaan kuuluvat tupakkatuotteet ja kortit. Vuonna 1851 tehdas siirtyi sen johtajana toimineen saksalaissyntyisen Frans Andreas Henrik Klärichin (1816–1884) ja konsuli Johan Magnus Tollanderin (1811–1870) omistukseen. Uudet omistajat myivät korttitehtaan ja keskittyvät tupakkatuotteisiin. Vuodesta 1859 alkaen Klärich omisti tehtaan yksin.


title: Tollander & Klärich

text: Tollander & Klärich erikoistui 1870-luvulla savukkeiden valmistukseen. Frans Andreas Henrik Klärichin kuoltua 1884 tehtaan omistajiksi tulivat hänen poikansa A. W. Klärich ja vuodesta 1889 Klärichin vävy arkkitehti Hugo E. Saurén. Tehdas muutettiin osakeyhtiöksi 1897. Vuonna 1914 tehtaan palveluksessa oli 45 henkilöä joista lähes kaikki olivat naisia. Tehdas toimi vuoteen 1926 saakka. Sen valmistamia savukemerkkejä olivat muun muassa "Commerce", "Ideal", "Petit Canon", "Stambul" ja "Heimo". Vuosina 1914–1915 tehtaalla oli tupakkatehdas myös Ruotsin Södertäljessä.


title: Vilhelm Glückstadt

text: Vilhelm Salomon Glückstadt (18. helmikuuta 1885 Kööpenhamina – 3. huhtikuuta 1939) oli tanskalainen elokuvaohjaaja.


title: Vilhelm Glückstadt

text: Vilhelm Glückstadt työskenteli pankkivirkailijana, Johan Christensenin perustaman Skandinaviske-Russiske Handelshusin prokuristina ja yhtiön elokuvateatterien johtajana. Hän aloitti Skandinaviske-Russiske Handelshusin elokuvaohjaajana vuonna 1912 ja jatkoi seuraavana vuonna Filmfabriken Danmarkilla. Glückstadt tunnetaan symbolistisista elokuvistaan kuten "Kuoleman saari" ("De Dødes Ø", 1913), "Den Fremmede" (1914) ja "Jokamies" ("Enhver", 1915).


title: Vilhelm Glückstadt

text: Vuodesta 1916 lähtien Glückstadt työskenteli Kööpenhaminan pörssissä ja sen jälkeen johtajana elokuvien maantuontiyhtiöissä, mutta jäi vuonna 1919 kiinni yhdysvaltalaisten elokuvien laittomasta kopioinnista ja viennistä. Hänen veljensä Carl Franz-Joseph Glückstadt työskenteli myös Skandinaviske-Russiske Handelshusissa ja Filmfabriken Danmarkilla.


title: Gamest

text: Gamest () oli japanilainen kolikkopeleihin erikoistunut lehti, jota Shinseisha julkaisi vuodesta 1986 vuoteen 1999.


title: Gamest

text: Lehden julkaisu päättyi julkaisijan konkurssiin. Lehden seuraaja on Monthly Arcadia, jota julkaisee Enterbrain.


title: Temür-kaani

text: Temür-kaani ( "Ölziit Tömör"; 15. lokakuuta 1265 – 10. helmikuuta 1307 Khanbaliq) oli Kiinan Yuan-dynastian toinen keisari (1294–1307). Lisäksi hän oli Mongolivaltakunnan kuudes suurkaani, mutta valtakunnan hajoamisen takia jälkimmäinen arvonimi oli vain nimellinen. Kiinan keisarina hänen hallitsijanimensä oli Chengzong ().


title: Temür-kaani

text: Temür-kaani syntyi 15. lokakuuta 1265. Hän oli Kublai-kaanin toisen pojan, Zhenjinin kolmas poika. Koska Kublai-kaanin ensimmäinen poika kuoli varhain, Zhenjinistä tuli kruununprinssi. Hän kuitenkin kuoli vuonna 1286, jolloin Temürista tuli vuorostaan kruununprinssi. Vuonna 1287 Temür auttoi isoisäänsä Kublai-kaania Nayanin kapinan kukistamiseksi. Temür ja Kublain alainen virkamies Oz-Temür suojasivat Liao-joen ja Liaotungin niemimaan alueita Nayanin liittolaista, Qadaania vastaan ja voittivat hänet.


title: Temür-kaani

text: Kublai-kaanin kuoltua Kurultai kutsuttiin koolle. Koska Zhenjinin toinen poika Darmabala oli kuollut vuonna 1292, Zhenjinin pojista jäljellä olivat enää Gammala ja Temür. Ehdotettiin, että he kilpailisivat siitä, kumpi tunsi Tšingis-kaanin puheet paremmin. Temür voitti, ja hänet julistettiin Yuan-dynastian seuraavaksi keisariksi.


title: Temür-kaani

text: Temür oli kyvykäs keisari. Hän piti valtakunnan sellaisena, jollaisena Kublai-kaani oli sen jättänyt. Hän jatkoi monia Kublai-kaanin talousuudistuksia ja pyrki elvyttämään maan taloutta Kublain kalliiden sotaretkien jäljiltä. Hän antoi maan toipua erityisesti Vietnamin–mongolien sodasta. Temür-kaanin valtakaudella valtakunnan korkeisiin virkoihin nimitettiin paitsi mongoleita myös han-kiinalaisia, muslimeita ja muutamia kristittyjä. Temürin hallinto kunnioitti kungfutselaisuutta ja kungfutselaisia oppineita. Valtakautensa alussa hän antoi käskyn kunnioittaa Kungfutsea. Myös tiibetiläisten määrä hallituksessa kasvoi vähitellen Temürin aikana.


title: Temür-kaani

text: Hänen valtakautensa aikana alkoholin myynti ja tislaus kiellettiin Mongoliassa vuonna 1297.


title: Temür-kaani

text: Temür vastusti ihmisten rasittamista lisäveroilla. Hän kuoli 10. helmikuuta 1307 Khanbaliqissa eli nykyisessä Pekingissä 41-vuotiaana. Koska Temürin ainoa poika oli kuollut vuonna 1306, hän jäi vaille miespuolista perijää. Hänen kuolemaansa seuranneen valtakamppailun jälkeen hänen seuraajakseen kruunattiin hänen veljenpoikansa Külüg.


title: Yuri on Ice

text: Yuri!!! On Ice () on japanilainen animesarja, joka kertoo taitoluistelusta. Animen on tuottanut MAPPA. Sen on ohjannut Sayo Yamamoto ja käsikirjoittanut Mitsurō Kubo. Sarja alkoi 6. lokakuuta 2016 ja päättyi 22. joulukuuta 2016. Siinä on 12 jaksoa. Sarja käsittelee japanilaisen taitoluistelija Yuri Katsukin ja hänen idolinsa venäläisen Viktor Nikiforovin ihmissuhdetta, kun Viktor alkaa valmentaa Yuria, joka tahtoo voittaa taitoluistelun Grand Prix-kilpailut.


title: Yuri on Ice

text: Yuri on Icesta tuli ilmestyttyään todella suosittu. Se voitti vuoden parhaan animen palkinnon Tokyo Anime Award Festivalissa 2017. Lisäksi se voitti kaikki kategoriat, joissa se kilpaili Crunchyrollin Anime Awardseissa.


title: Yuri on Ice

text: Sarjasta on tekeillä elokuva.


title: Charlotte (nimi)

text: Charlotte on naisen etunimi, jota on käytetty monilla kielialueilla. Se on alun perin feminiinimuoto ranskalaisperäisestä miehen nimestä Charles.


title: Chevrolet Traverse

text: Chevrolet Traverse on neliovinen katumaasturi, jota valmistaa yhdysvaltalainen Chevrolet. Se esiteltiin Chicagon autonäyttelyssä 2008, ja se saapui Yhdysvaltain autokauppoihin lokakuussa 2008. Ensimmäinen mallivuosi oli 2009.


title: Kustaa (Ruotsin kruununprinssi)

text: Kustaa, Vaasan prinssi (9. marraskuuta 1799 Tukholma – 5. elokuuta 1877 Pillnitz, Saksi) oli Ruotsin kuningas Kustaa IV Aadolfin poika ja kruununprinssi, joka asui pääosan elämästään maanpaossa.


title: Kustaa (Ruotsin kruununprinssi)

text: Kustaan vanhemmat olivat kuningas Kustaa IV Aadolf ja kuningatar Fredrika Dorotea. Isänsä vallasta syrjäyttämisen jälkeen hänet vietiin pois Ruotsista 10-vuotiaana joulukuussa 1809. Kreivi Jacob Gustaf De la Gardien johtamat ”kustavilaiset” yrittivät huonolla menestyksellä saada hänet nimetyksi kruununperijäksi Kaarle XIII:n jälkeen. Prinssi Kustaa varttui äitinsä luona ja liittyi aikuisena Itävallan armeijaan, jossa hän sai 1836 sotamarsalkkaluutnantin arvon. Hän käytti aluksi titteliä Ruotsin prinssi, mutta luopui siitä kuningas Kaarle XIV Juhanan vaatimuksesta vuonna 1829, jolloin keisari Frans I antoi hänelle Ruotsin historiaan viittavan ”Vaasan prinssin” arvon. Kustaa kävi aikuisiällä Ruotsissa vain kerran, vuonna 1862 tuntemattomana. Hän kuoli Saksassa vuonna 1877 ja hänet haudattiin Tukholman Riddarholmenin kirkkoon vuonna 1884. Hänen kuollessaan sammui mieslinjalta Holstein-Gottorpin hallitsijasuvun ruotsalainen haara.


title: Charlotte (täsmennyssivu)

text: Charlotte voi tarkoittaa seuraavia asioita:


title: William King-Noel

text: William King-Noel, Lovelacen jaarli (21. helmikuuta 1805 – 29. joulukuuta 1893) oli brittiläinen aatelinen, joka toimi muun muassa diplomaattina ja Surreyn lordiluutnanttina. Hän oli naimisissa matemaatikko ja ohjelmoinnin pioneerin Ada Lovelacen kanssa. King peri paronin arvon isältään Peter Kingiltä, mutta hänestä tehtiin myöhemmin Lovelacen jaarli.


title: William King-Noel

text: William King oli syntynyt tunnettuun englantilaiseen aatelissukuun, jolla oli vaikutusvaltaa niin poliittisesti, yhteiskunnallisesti kuin uskonnollisestikin. Hän opiskeli Eton Collegessa ja Trinity Collegessa ja aloitti sen jälkeen diplomaattisen uran. Hänestä tuli Britannian Jooniansaarten edustajan George Nugent-Grenvillen avustaja. Kingin aika Jooniansaarilla jäi lyhyeksi, sillä hän palasi Englantiin hänen isänsä Peter Kingin kuoltua 1833.


title: William King-Noel

text: King tapasi keväällä 1835 Ada Byronin, jonka kanssa hän meni naimisiin heinäkuussa 1835. Ada ja William King saivat ensimmäisen lapsensa, Adan isän, runoilija lordi Byronin mukaan nimetyn Byronin alkuvuodesta 1836. Seuraavana vuonna Kingit saivat tyttären, joka nimettiin Adan äitin lady Byronin mukaan Annabellaksi. Heidän kolmas lapsensa oli Ralphiksi nimetyn poika.


title: William King-Noel

text: Avioliiton ansiosta King sai avioehtona laajoja maa-alueita Midlandsista sekä poliittisia etuja. Hänen vaimonsa serkku oli pääministeri William Lamb. Paroni Kingistä tuli vuonna 1838 Lovelacen jaarli, ja vuonna 1840 hänet nimitettiin Surreyn lordiluutnatniksi, jona hän toimi aina kuolemaansa asti. Royal Societyn jäseneksi King otettiin 1841.


title: William King-Noel

text: King käytti paljon aikaa ja rahaa arkkitehtonisiin projekteihinsa. Hän rakennutti muun muassa perheen East Horsleyssa sijainnutta kotia. Hän sai jopa tunnustusta, muun muassa vuoden 1851 Lontoon maailmannäyttelyssä hänet palkittiin mitalilla tiilentekemisestä. Kingin vaimo Ada Lovelace kuoli vuonna 1852. King jatkoi omia rakennusurakoitaan tämänkin jälkeen.


title: William King-Noel

text: King meni uudestaan naimisiin vuonna 1865. Hän oli vuonna 1860 lisännyt sukunimeensä nimen Noel. Hänen toinen puolisonsa oli Jane Crawford Jenkins, jonka kanssa hän sai yhden pojan. King kuoli 1893, jolloin hänen aatelisarvonsa siirtyi elossa olleelle toiselle pojalleen Ralph King-Milbankelle.


title: Berry Brow’n rautatieasema

text: Berry Brow’n rautatieasema on rautatieasema lähellä Berry Brow’n, Taylor Hillin, Armitage Bridgen ja Newsomen kyliä West Yorkshiressä. Se sijaitsee Penistonen radan varrella.


title: Berry Brow’n rautatieasema

text: Ensimmäinen Berry Brow’n asema avattiin 1. heinäkuuta 1850. Sitä ehdotettiin suljettavaksi vuoden 1963 Beechingin leikkausten ensimmäisessä raportissa, ja se suljettiin lopulta 4. kesäkuuta 1966. Sen tilalle avattiin kuitenkin uusi asema 9. lokakuuta 1989.


title: Berry Brow’n rautatieasema

text: Asemaa käytti 32 906 matkustajaa kaudella 2015–2016.


title: Joulusukka

text: Joulusukka on sukka, joka perinteisesti ripustetaan takan reunalle joulua odotettaessa ja täytetään jouluna pienillä lahjoilla. Joulusukka on perinteinen osa joulunviettoa erityisesti englanninkielisessä maailmassa, missä tapa on tunnettu ainakin 1800-luvun alulta lähtien. Joulusukkana voidaan käyttää tavallista sukkaa tai erikseen tarkoitukseen valmistettua sukan muotoista kangaspussia. Koristeellisia joulusukkia on perinteisesti neulottu kotona, mutta niitä valmistetaan myös kaupallisesti.


title: Linda Wiklund

text: Linda Wiklund (s. 1988 Turku) on suomalainen näyttelijä. Wiklund aloitti näyttelemisen 12-vuotiaana Turun Nuoressa Teatterissa. Hän valmistui vuonna 2015 Teatterikorkeakoulusta teatteritaiteen maisteriksi.


title: Linda Wiklund

text: Hän on näytellyt muun muassa Kansallisteatterissa, Tampereen Teatterissa ja Espoon Kaupunginteatterissa. Kesällä 2015 Wiklund oli mukana Turun Kaupunginteatterin ja Emma Teatterin "Hockey Night" -lätkäkomediassa ja kesällä 2016 hän esiintyi "Linnan juhlat" -komediassa. Vuonna 2017 hänet nähtiin Naantalin Emma Teatterin Fingerpori-näytelmässä sekä Linnateatterin "Mieletön elokuvan historia" -näytelmässä.


title: Linda Wiklund

text: Vuonna 2017 Wiklund näytteli Annaa Suomen "Konttori"-sarjassa. Hän on vuodesta 2018 lähtien yksi MTV3:n komediaohjelma "Kingin" näyttelijöistä.


title: Linda Wiklund

text: Hän on sukua Turun tunnetuimman tavaratalon Sokos Wiklundin perustajalle Axel Wiklundille. Linda Wiklund on naimisissa näyttelijä Mikko Nousiaisen kanssa.


title: Buick Enclave

text: Buick Enclave on crossover, joka esiteltiin 2007. General Motors valmistaa autoa Buick-brändin alla.


title: Jessie’s Girl

text: Jessie’s Girl on australialaisen laulajan Rick Springfieldin sanoittama ja esittämä kappale vuodelta 1981. Se julkaistiin albumilla "Working Class Dog". Kappale kertoo yksipuoleisesta rakkaudesta, ja keskittyy nuoren miehen ympärille, joka rakastaa parhaan ystävänsä tyttöystävää.


title: Jessie’s Girl

text: Kappale sijoittui "Billboardin" The Hot 100 -listan sijalle 1.


title: Jessie’s Girl

text: Springfield nauhoitti akustisen version kappaleesta vuoden 1999 albumilleen "Karma".


title: Martika

text: Marta Marrero, joka tunnetaan taiteilijanimeltään Martika (s. 18. toukokuuta 1969 Whittier, Kalifornia), on yhdysvaltalainen laulaja-lauluntekijä sekä näyttelijä, joka julkaisi kaksi kansainvälisesti menestynyttä albumia 1980-luvun lopulla ja 1990-luvun alussa, myyden yli neljä miljoonaa kappaletta maailmanlaajuisesti. Hänen suurin hittikappaleensa oli ”Toy Soldiers”, joka sijoittui 1. sijalle Yhdysvaltain musiikkilistalla vuoden 1989 kesällä.


title: Hindustan (sanomalehti)

text: Hindustan Dainik () tai Hindustan on Intiassa päivittäin julkaistava hindinkielinen sanomalehti. Se luokiteltiin heinä-joulukuun 2016 levikkitutkimuksessa Intian viidenneksi laajalevikkisimmäksi sanomalehdeksi keskimäärin 2,611 miljoonan numeron päivittäisellä levikillään. Lehden kustantaja on "Hindustan Media Ventures Ltd", joka on HT Median tytäryhtiö. Emoyhtiö HT Media julkaisee myös englanninkielisiä Hindustan Times ja Mint lehtiä.


title: Harri-Pekka Kaukonen

text: Harri-Pekka Antero Kaukonen (s. 1963) oli Sanoman toimitusjohtaja vuosina 2011–2015. Ennen Sanomaa hän on toiminut muun muassa Fazerin talousjohtajana ja McKinseyssä konsulttina. Hän on ollut Lindströmin hallituksen jäsen vuodesta 2015.


title: Harri-Pekka Kaukonen

text: Kokoomuksen kansanedustaja Eero Lehti vaatii 30. tammikuuta 2019 Esperi Caren hallituksen puheenjohtaja Harri-Pekka Kaukosen eroa. Edeltävänä päivänä 29. tammikuuta 2019 Esperi Caren toimitusjohtaja Marja Aarnio-Isohanni eroaa.


title: Huispaus (urheilulaji)

text: Huispaus on urheilulaji, jossa kaksi seitsenhenkistä joukkuetta pelaa toisiaan vastaan noin jääkiekkokaukalon kokoisella kentällä. Pelissä on erilaisia palloja, lupa tehdä fyysistä kontaktia ja pelaajilla on oltava luuta jalkojen välissä pelin aikana. Peli perustuu J.K.Rowlingin Harry Potter -kirjasarjan samannimiseen peliin, ja joskus siitä käytetäänkin nimitystä jästihuispaus erotuksena velhojen pelaamasta pelistä. Ehkä isoin ero näiden kahden variaation välillä on, että ihmisten pelaamassa palloilupelissä kenenkään ei oleteta osaavan lentää ja tämän takia sääntöjä on muokattu sopiviksi.


title: Huispaus (urheilulaji)

text: Kenttä on noin jääkiekkokaukalon kokoinen kulmista pyöristetty alue, jonka molemmissa päissä on kolme eri korkeudella olevaa maalirengasta. Kentällä on joukkueesta 3 jahtaajaa, 2 lyöjää, 1 pitäjä ja noin puolesta välistä eteenpäin myös 1 etsijä. Joukkueen koko on enintään 21 pelaajaa, joten vaihtomiehiä on runsaasti. Ottelu kestää noin 35 minuuttia ja loppuu kun sieppi napataan. Sieppi tulee kentälle 17 minuutin kohdalla ja sen nappaamisesta saa 30 pistettä. Sieppi on puolueeton toimitsijahenkilö ("sieppijuoksija"), joka pukeutuu mieluiten keltaiseksi, ja roikottaa itse sieppiä pelihousujensa takaosassa. Pelin loppuessa joukkue, jolla on eniten pisteitä, voittaa. Jahtaajat yrittävät heittää kaadon (löysähkö lentopallo) maalirenkaiden läpi ja pitäjä yrittää estä jahtaajia. Lyöjät häiritsevät parhaansa mukaan vastapuolta yrittämällä osua heihin ryhmyillä (polttopalloilla). Säännöistä tarkemmin alla.


title: Huispaus (urheilulaji)

text: Peli sai alkunsa 2005 USA:ssa ja jo kolmen vuoden päästä järjestettiin ensimmäiset maailmanmestaruuskisat. Peli on suosittu etenkin englantia puhuvien maiden opiskelijoiden keskuudessa, mutta tällä hetkellä sitä pelataan myös esim. Ranskassa, Belgiassa, Meksikossa, Argentiinassa ja Brasiliassa. Peli on levinnyt myös Aasiaan, mutta vahvaa huispauskulttuuria ei käytännössä ole kuin Englannissa, USA:ssa, Austraaliassa, Uudessa-Seelannissa ja Ranskassa. USA:ssa lajin harrastaijia on jopa kymmeniä tuhansia.


title: Huispaus (urheilulaji)

text: Huispauksen yksi kiinnostavimmista säännöistä ovat gender-equality rule (sukupuolien tasa-arvo) ja max four rule (enintään neljä). Nämä kun yhdistää, saadaan sukupuolien tasapainosääntö, mikä tarkoittaa että "kentällä ei saa olla joukkueesta kuin enintään neljä henkilöä, jotka identifioivat itsensä saman sukupuolisiksi." Käytännössä siis kentällä on aina vähintään kolme naispuolista henkilöä. Tämä sääntö tekee huispauksesta täysin uniikin lajin, sillä siinä ei ole miehille ja naisille erikseen joukkueita ja henkilöt, jotka eivät identifioi itseänsä kumpaankaan kastiin, voivat pelata ongelmitta samoissa joukkueissa kuin muutkin.


title: Huispaus (urheilulaji)

text: Peli sai alkunsa "aurinkoisena sunnuntai-iltapäivänä" Middleburyn lukiossa USA:ssa 2005. Kaksi vuotta myöhemmin peli levisi viereiseen lukioon ja ensimmäinen koulujen välinen peli näki päivänvalon. Pelin huomattiin soveltuvan mainiosti opiskelijoille ja etenkin järjestöjen ja laitosten välisiin otteluihin, huispausta kun ei kukaan oikein osannut kunnolla pelata.


title: Huispaus (urheilulaji)

text: Vuonna 2008 pelattiin ensimmäiset maailmanmestaruuskisat Middleburyssä, ja paikalla oli 13 joukkuetta, aina Kanadasta asti. Urheilulajin kasvaessa kävi selväksi, että sille piti perustaa oma kattojärjestö. Voittoatavoittelematon International Quidditch Association (IQA) perustettiin 2010 ja sen tehtäväksi muodostui hallinnoida ja kehittää huispausta.


title: Huispaus (urheilulaji)

text: 2011 pelattiin World Cup V New Yorkissa, ja tällä kertaa mukana oli joukkue myös Suomesta. Kyseessä oli muutenkin melko suuri turnaus, sillä paikalla oli 96 joukkuetta ja jopa 10 000 katsojaa . 2012 IQA järjesti ensimmäiset Global Gamesit Lontoossa, jossa huispaus oli Olympialaisten yksi näytöslajeista. Global Gamesin tarkoituksena on kiertää maailmaa joka toinen vuosi ja kerätä maailman parhaat huispaajat yhteen. 2016 se nimettiin IQA World Cupiksi, ja kisoissa nähtiin varsinainen ihme kun Australian joukkue peittosi kisoja hallinneen USA:n ensimmäistä kertaa.


title: Huispaus (urheilulaji)

text: Suomesta lähti 2011 pelattuihin kilpailuihin yksi joukkue Vaasan yliopistosta. Huispauskulttuuri kuitenkin hiipui nopeasti, sillä joukkue koostui lähinnä vaihto-oppilaista. Joukkeen perustaja Alberto Guzmán Abundes ihmetteli suomalaisten nihkeilyä loistavaa lajia kohtaan, ja epäili ihmisten olevan liian ujoja lajiin Suomessa.


title: Huispaus (urheilulaji)

text: Syksyllä 2017 Aalto-yliopiston ylioppilaskunnan (Ayy) yhteisöjaosto Aava päätti yrittää uudestaan ja järjestää kaikkien aikojen ensimmäiset Akateemisen huispauksen MM-kisat Espoossa. Turnauksessa oli mukana 11 joukkuetta ja ensimmäinen akateemisen maailman huispausmestaruus saatiin ratkottua.


title: Huispaus (urheilulaji)

text: Suomesta on lähdössä Italiaan 2018 IQA World Cuppiin maajoukkue.


title: Huispaus (urheilulaji)

text: Tällä hetkellä United States Quidditch (USQ) ja IQA julkaisevat omat sääntökirjansa, jotka ovat käytännössä samanlaisia. Tähän asti USQ on julkaissut ensin omat päivitetyt sääntönsä, jonka pohjalta IQA on joko päivittänyt ne omaan sääntökirjaansa tai muokannut niitä jotta "ne ottavat huomioon kansainvälisen pelin luonteen". Viimeisimmät vedokset kirjoista ovat USQ Rulebook 11 ja IQA Rulebook 2016-2018. Sääntöjä on myös kätevä muokata omanlaisiksi, niin kuin esimerkiksi on tehty Akateemisen huispauksen MM-kisoissa. Yleinen tapa onkin huispata niin että sieppi on heti alusta asti pelissä, mutta ei ole sidottu pelialueeseen. Tämä voi kuitenkin johtaa piinallisen pitkiin peleihin, kun sieppiä ei meinaa etsijöiden ponnistelusta huolimatta löytyä tuntikausiin. Seuraavaksi selostettavat säännöt pohjautuvat IQA:n sääntöihin.


title: Huispaus (urheilulaji)

text: Pelin alkaessa kentällä ovat kaikki muut pelaajat paitsi etsijät. Pelaajat ovat ryhmittyneet omalle pitäjäalueelleen, luudat ovat maassa ja pallot pois lukien sieppi järjestetty keskiviivalle. Tuomari huutaa "Lennä!" ja peli alkaa. Jahtaajat ja pitäjät pelaavat kaatoa ja yrittävät saada sen vastapuolen maalirenkaiden läpi, josta saa 10 pistettä. Lyöjät häiritsevät vastapuolta yrittäen osua heihin ryhmyillä. Muiden pelatessa etsijät ja sieppijuoksija odottavat kentän laidalla, kunnes 17 minuutin kohdalla etsijäpaitsio loppuu ja sieppijuoksija siirtyy kentälle. Etsijät seuraavat 18 minuutin kohdalla ja peli loppuu kun sieppi napataan, mistä saa tosin vain 30 pistettä. Sieppi on puolueetoon toimitsija, jonka pelihousuista selän puolella roikkuu tennispallo, joka siis on varsinainen sieppi. Tässä vaiheessa joukkue, jolla on eniten pisteitä, voittaa.


title: Huispaus (urheilulaji)

text: Peli on hyvin nopeatempoista, sillä vaihdot tapahtuvat lennosta, kaato siirtyy toiselle joukkueelle aina kun maali on tehty, kentällä ei ole selviä rajoja (ei rajaheittoja tms.) ja fyysinen kontakti on sallittua. Peli kestää yleensä 30-40 minuuttia, ja useissa turnauksissa siepille asetetaankin erilaisia rajoituksia (ei saa käyttää käsiä tms.), jotta peli pysyisi sopivan pituisena.Ainutlaatuisin varuste huispauksessa on luuta, joka on käytännössä noin metrin mittainen keppi. Luudan tärkein ominaisuus on että se on kestävä eikä aiheuta vaaraa muille. Muuten pelaajat näyttävät käytännössä jalkapallon pelaajilta, paitsi että heillä on otsanauha osoittamassa heidän peliroolinsa.


title: Huispaus (urheilulaji)

text: Kaatona toimii yleensä löysähkö lentopallo, ryhmyinä polttopallo ja sieppinä sukkaan laitettu tennispallo, joka on viritetty sieppijuoksijan housuihin.


title: Huispaus (urheilulaji)

text: Kenttä voidaan perustaa mihin vain aukealle ja tasaiselle alueelle ja sen koko on noin 55x35 m. Kentän rajat ovat häilyvät, sillä peli ei keskeydy heti pallojen lentäessä ulos kentältä. Joukkueella on kolme maalia, jotka ovat eri korkeudelle asennettuja hulavanteita. Maalien valmistaminen voi olla vaikeahkoa, sillä niistä on yllättävän vaikea saada kestäviä. Innokkaat huispaajat ovat kuitenkin ladanneet nettiin videoita omista huispausmaaliviritelmistään. USA:ssa toimii myös pelkästään huispaukselle omistautuneita kauppoja.


title: Huispaus (urheilulaji)

text: Peli saa aina tasaisin väliajoin huomiota medioissa, mutta valitettavan usein uutisointi on väärällä tavalla vitsikästä, eikä huispauksen luonteeseen sopivan itseironista. Esim. TV-sarja Big Band Theoryn jaksossa päähenkilöt, jotka eivät ole erityisen haluttavia, kertovat harrastavansa huispausta.


title: Huispaus (urheilulaji)

text: Pelistä on tehty myös elokuva, joka kuvaa amerikkalaisen yliopistojoukkueen matkaa huispauksen maailmanmestaruuskisoihin.


title: Robert Wiklund

text: Robert Wiklund (s. 20. kesäkuuta 1964 Gävle) on ruotsalainen karateka. Hän voitti kilpaurallaan Kyokushinissa muun muassa Walesin mestaruuden niin kumitessa kuin katassa.


title: Robert Wiklund

text: Wiklund syntyi Gävlessä ja kasvoi Valbossa. Hän aloitti Kyokushinin harjoittelemisen 1980. Hän matkasi uchideshiksi Walesiin Gary Buftonsin dojolle Cardiffiin 1983. Tuona aikana Wiklund aloitti myös kilpauransa ja saavutti ensimmäisen kerran menestystä 1984 voitettuaan Cardiff turnauksen. Hän otti seuraavana vuonna osaa myös Walesin Openiin, jossa Wiklund kilpaili myös kumiten lisäksi katassa. Hän voitti turnauksen kahdesti peräkkäin vuosina 1985 ja 1986 myös katassa. Wiklund saavutti menestystä myös Aasian Openissa voitettuaan turnauksen 1989.


title: Robert Wiklund

text: 1990-luvulla Wiklund saavutti pronssia Valencian Openissa ja oli mukana vuoden 1995 MM-kilpailuissa, jossa hänen tie päättyi alkukierroksella. 1999 Wiklund saavutti vielä katassa Walesin mestaruuden ja kumitessa hopeaa.


title: Älä jäädy

text: Älä jäädy on MTV3-kanavalla esitetty suomalainen viihdeohjelma, jossa näyttelijät suorittivat erilaisia improvisaatioon perustuvia tehtäviä. Ohjelmaa juonsi Ernest Lawson ja sen vakinäyttelijöitä olivat Veera Lehtinen, Mikko Penttilä sekä Roope Salminen. Kohtauksia säesti Suvimarja Halmetoja.


title: Älä jäädy

text: Näyttelijät saivat jakson edetessä pisteitä, joita jakson alussa suurmestariksi valittu näyttelijä mielivaltaisesti jakoi.


title: Pohjois-Borneon kruununsiirtomaa

text: Pohjois-Borneon kruununsiirtomaa oli Britannian siirtomaa Borneon saarella. Labuanin kruununsiirtomaa liittyi uuteen siirtomaahan sen perustamisen aikana. Valtio oli olemassa vuodesta 1946 vuoteen 1963, jolloin se muuttui Malesian Sabahin osavaltioksi.


title: Amstrad Action

text: Amstrad Action oli brittiläinen Amstrad-tietokoneisiin ja ohjelmiin keskittynyt aikakauslehti. Lehteä julkaistiin kuukausittain.


title: Amstrad Action

text: Lehti oli Future Publishingin ensimmäinen lehti. Lehti aloitti käytännön julkaista ohjelmia lehden mukana tulevilla kaseteilla.


title: Amstrad Action

text: Lehden teossa olivat mukana Chris Anderson, Peter Connor ja Bob Wade "Personal Computer Games" ja "Zzap!64" lehdistä, sekä Trevor Gilham.


title: Monthly Arcadia

text: Monthly Arcadia () on japanilainen Enterbrainin julkaisema kolikkopelejä käsittelevä aikakauslehti.


title: Monthly Arcadia

text: "Gamest" lehden julkaisijan Shinseishan mentyä konkurssiin useat työntekijät siirtyivät tekemään Monthly Arcadiaa ja lehteä voidaan pitää seuraajana. Lehti tavoittelee laajempaa yleisöä kuin edeltäjänsä.


title: South Park: The Fractured but Whole

text: South Park: The Fractured but Whole on Ubisoftin julkaisema roolipeli, joka on seuraaja "" -pelille. Pelin on kehittänyt South Park Digital Studios Ubisoft San Franciscon kanssa. Peli on julkaistu vuonna PlayStation 4:lle, Windowsille ja Xbox Onelle.


title: South Park: The Fractured but Whole

text: IGN antoi pelille arvosanaksi 8.5/10 arvostelussaan.


title: South Park: The Fractured but Whole

text: V2.fi antoi pelille 4/5 tähteä arvostelussaan.


title: South Park: The Fractured but Whole

text: Polygon-sivusto antoi pelille arvosanaksi 7/10 arvostelussaan.


title: Europress

text: Europress oli brittiläinen lehtien julkaisija, jonka perusti Derek Meakin vuonna 1965.


title: Europress

text: Yritys aloitti julkaisemalla aikakauslehtiä ja sanomalehtiä, mutta laajensi ohjelmistojen ja pelien julkaisemiseen nimellä Database Software.


title: Europress

text: Yritys myi ohjelmistojen julkaisunsa Hasbro Interactivelle vuonna 1999.


title: Europress

text: Yritys osti Newsfield Publicationsin vuonna 1991 ja aloitti tytäryhtiön Europress Impact. Europress Impact vaihtoi nimeksi Impact Magazines vuonna 1993.


title: Europress

text: Meakin myi Europress-brändin Atarille, joka myi edelleen Koch Medialle vuonna 2002.


title: Borgward BX7

text: Borgward BX7 on Borgwardin valmistama crossover. Se on autovalmistajan ensimmäinen uusi auto 54 vuoteen. BX7 esiteltiin vuoden 2015 Internationale Automobil-Ausstellungissa, Frankfurtissa.


title: Juuvanjoki

text: Juuvanjoki on Kiiminkijoen vesistöalueeseen kuuluva joki Oulun kaupungissa Pohjois-Pohjanmaalla, entisten Kiimingin ja Ylikiimingin kuntien alueella.


title: Juuvanjoki

text: Joen alkupiste on Kiimingin keskustaajamasta reilun kymmenen kilometrin päässä sijaitseva Iso Juuvanjärvi, joki laskee Kiiminkijokeen pohjoispuolelta Pasonmäellä, kolmisen kilometriä Koitelinkoskesta alavirtaan. Jokivarsi on asumaton alavirran Purolantien ympäristöä lukuun ottamatta. Ainoa tieyhteys joelle on metsäautotie Purontien Purosta Lellikosken lähelle joen keskivaiheille. Jokeen laskee suo-ojia sekä ylävirralla Kourioja- ja Joutsenoja -nimiset purot. Joen yläosa ja Iso Juuvanjärvi rajoittuvat luonnonsuojelualueeseen.


title: Konstan parempi valssi

text: Konstan parempi valssi on kaustilaisen kansanmuusikon Konsta Jylhän sävelmä vuodelta 1964. Jylhä keksi kertomansa mukaan sävelmän ollessaan risusavotassa.


title: Konstan parempi valssi

text: "Konstan paremmasta valssista" tuli yksi Konsta Jylhän ja Kaustisen purppuripelimannien suosituimmista kappaleista. Purppuripelimannit levytti sävelmän ensi kerran vuonna 1965. Siitä tehtiin myös laulettu versio, kun Jukka Virtanen kirjoitti sävelmään Konsta Jylhästä kertovan tekstin (alkusanat ”Konstan konsti oli oiva / kokosi soitollansa väen lauantaina...”) ja kappaleen levytti Vesa-Matti Loiri vuonna 1969 Jaakko Salon sovituksena.


title: Konstan parempi valssi

text: Riitta Degerholmin lyhytdokumentti vuodelta 1967 ja Paavo Helistön vuonna 1972 julkaistu Konsta Jylhän elämäkerta ovat myös nimeltään "Konstan parempi valssi".


title: Atomica

text: Atomica (alkuperäinen nimi Deep Burial) on vuonna 2017 ensi-iltansa saanut yhdysvaltalainen jännityselokuva, jonka on ohjannut Dagen Merrill. Sen ensi-ilta yhdysvalloissa oli 17. maaliskuuta 2017 ja se julkaistiin ladattavaksi 21. maaliskuuta 2017.


title: Atomica

text: Atomica on Syfyn omistaman tuotantoyhtiö Syfy Filmsin toinen tuotos.


title: Robert Schyberg

text: Johannes Robert Schyberg (8. heinäkuuta 1872 Kööpenhamina – 19. joulukuuta 1946 Kööpenhamina) oli tanskalainen näyttelijä.


title: Robert Schyberg

text: Toimistovirkailijan perheeseen syntynyt Schyberg opiskeli Kuninkaallisen teatterin baletti- ja näyttelijäkoulussa ja aloitti näyttelijänuransa vuonna 1891. Hän työskenteli vuosina 1892–1896 Dagmar-teatterissa ja vuosina 1899–1919 Kuninkaallisessa teatterissa. Vuonna 1900 Schyberg oli mukana teatteriskandaalissa, joka päättyi verettömään kaksintaisteluun Edvard Brandesin kanssa ja sitä seuranneeseen 14 päivän vankeustuomioon.


title: Robert Schyberg

text: Vuosina 1912–1920 Schyberg näytteli noin 30 mykkäelokuvassa, aluksi Skandinaviske-Russiske Handelshusilla ja sitten Nordisk Filmillä. Hän myös ohjasi yhden elokuvan, "Forbryderkongens Datter" vuonna 1917. Vetäydyttyään terveyssyistä näyttelijäntyöstä vuonna 1919 Schyberg työskenteli valokuvaajana ja elokuvateatterin johtajana. Hänen muistelmansa "Billeder på væggen" julkaistiin vuonna 1941. Teatterikriitikko Frederik Schyberg oli Robert Schybergin poika.


title: Borgward BX5

text: Borgward BX5 on Borgwardin valmistama henkilöauto. Se on autovalmistajan toinen uusi auto yrityksen paluun jälkeen.


title: Nino Manfredi

text: Nino Manfredi (22. maaliskuuta 1921 – 4. kesäkuuta 2004) oli italialainen näyttelijä. Legendaariseksi mainittu Manfredi näytteli sekä elokuvissa että televisiosarjoissa ja oli Italian rakastetuimpia näyttelijöitä. Hän sai urallaan yhdeksän Donatello-palkintoa.


title: Nino Manfredi

text: Manfredilla oli isoisän rooli Mika Kaurismäen ohjaamassa elokuvassa "Helsinki-Napoli – All Night Long" (1987).


title: Nino Manfredi

text: Manfredin poika Luca Manfredi on ohjannut isästään televisioelokuvan "In arte Nino", jossa Manfredia esittää Elio Germani.


title: Nomi Enckell

text: Nomi Patricia Enckell (s. 1997) on suomalainen laulaja-lauluntekijä, joka on tullut tutuksi muun muassa osallistuttuaan "Talent Suomen" neljännelle kaudelle sekä "Idolsin" seitsemännelle kaudelle, jossa hän putosi juuri ennen finaalia sijoittuen jaetulle kolmannelle sijalle.


title: Nomi Enckell

text: Vuosina 2014–2016 hän julkaisi viisi singleä Eurorecords-levy-yhtiölle. Huhtikuussa 2017 hän allekirjoitti levytyssopimuksen Sony Musicin kanssa. Ensimmäinen Sonyn julkaisema single, ”Ota mut takas”, julkaistiin syyskuussa 2017.


title: Nomi Enckell

text: Keväällä 2017 Enckell oli avustajana Helsingin Kaupunginteatterin "Kirka"-musikaalissa. Hän kirjoitti ylioppilaaksi Sibelius-lukiosta syksyllä 2016.


title: Nomi Enckell

text: Enckell on yksi artisteista, joka oli mukana Ylen ja Sony Musicin yhteisessä "Anna laulu lahjaksi" -projektissa, jossa esitettiin uusia joululauluja.


title: Lehdistötilaisuus

text: Lehdistötilaisuus on tiedotustilaisuus lehdistön edustajille. Tilaisuudet kestävät yleensä alle tunnin.


title: Filmfabriken Danmark

text: Filmfabriken Danmark oli vuonna 1913 perustettu tanskalainen elokuvien tuotantoyhtiö.


title: Filmfabriken Danmark

text: Yhtiö sai alkunsa vuonna 1908 perustetusta Skandinavisk-Russiske Handelshus -kauppahuoneesta, joka seuraavana vuonna erikoistui elokuvien jakeluun ja sittemmin myös tuotantoon. Sen ensimmäinen elokuva oli "Morfinisten" vuonna 1911. Vuonna 1913 yhtiö sai nimen Filmfabriken Danmark. Huomiota herättäviin ”sensaatiofilmeihin” erikoistunut yhtiö toimi aktiivisesti vuoteen 1919 saakka, minkä jälkeen se tuotti vuoteen 1923 saakka vain uutis- ja opetuselokuvia. Filmfabriken Danmark lakkautettiin lopullisesti vuonna 1927. Sen 96 näytelmäelokuvasta valtaosa on kadonnut.


title: Jäänmurtaja Suursaari

text: Jäänmurtaja Suursaari oli Suomen merenkulkuviranomaisten omistama jäätä murtava yhteysalus.


title: Jäänmurtaja Suursaari

text: Alus rakennettiin Varkaudessa 1923 ja sijoitettiin ajamaan yhteysajoa Suomenlahden ulkosaarille; se oli alusta alkaen hiilipolttoinen höyrylaiva.


title: Jäänmurtaja Suursaari

text: Alus menestyi työssään erittäin hyvin; se oli jäänmurtokykyinen eikä juuri tarvinnut isompien murtajien apua; aluksella oli oma postipysäkki.


title: Jäänmurtaja Suursaari

text: Alus toimi saattajana sotavuosien ajan, mutta kesällä 1944 se telakoitiin ja höyrykattila muutettiin halkolämmitykselle: alus määrättiin nyt Turun satamajäänmurtajaksi.


title: Jäänmurtaja Suursaari

text: Se ei ehtinyt tehdä tätä työtä yhtään, koska se luovutettiin syksyllä 1944 sotakorvauksena. Aluksen myöhemmät vaiheet ovat tuntemattomia.


title: Spice and Wolf

text: Spice and Wolf () on Isuna Hasekuran "light novel" -sarja. Sarjassa on 17 osaa ja sen on julkaissut ASCII Media Works "Dengeki Bunko" -nimellä.


title: Spice and Wolf

text: Sarjasta on tehty kaksi tuotantokautta anime-sarjaa ja manga, jota on julkaistu "Dengeki Maoh" -lehdessä. Sarjasta on julkaistu kaksi visual novelia Nintendo DS:lle.


title: Spice and Wolf

text: Alkuperäistä sarjaa on julkaissut englanniksi käännettynä Yen Press.


title: Erkki Häyrinen

text: Tauno Erkki Häyrinen (31. heinäkuuta 1907 Joroinen – 2. kesäkuuta 1977 Helsinki) oli suomalainen diplomi-insinööri ja Teknillisen korkeakoulun tekstiilitekniikan professori.


title: Erkki Häyrinen

text: Häyrisen vanhemmat olivat tilanomistaja Johan Häyrinen ja Vilhelmiina Pehkonen. Hän pääsi ylioppilaaksi 1928 ja valmistui diplomi-insinööriksi Teknillisestä korkeakoulusta 1932. Häyrinen opiskeli sitten Belfastin Municipal College of Technologyssa 1934–1935 ja kävi rationointi-insinöörikurssin vuonna 1936 Tukholmassa.


title: Erkki Häyrinen

text: Häyrinen oli Littoisten Oy:n osastoinsinöörinä 1932–1933 ja Tampellan rationointi- ja uudistusinsinöörinä 1935–1950. Hän toimi Teknillisen korkeakoulun tekstiilitekniikan professorina vuodesta 1950 alkaen. Häyrinen oli myös SOK:n Helsingin tehtaiden isännöitsijänä.


title: Erkki Häyrinen

text: Häyrinen oli Tampereen kaupunginhallituksen ja kaupunginvaltuuston jäsenenä 1944–1950. Hän oli Vaatetusteollisuusliiton puheenjohtajana vuodesta 1959 ja toimi Vatevan varapuheenjohtajana. Häyrinen oli Teollisuusliiton ja Suomen Tekstiilimiesten Liiton hallitusten sekä STK:n valtuuskunnan jäsenenä.


title: Erkki Häyrinen

text: Erkki Häyrinen oli naimisissa vuodesta 1937 Helvi Orvokki Rinteen kanssa. Heidän poikansa oli luontovalokuvaaja ja luontokirjailija Urpo Häyrinen.


title: Ellos Deatnu!

text: Ellos Deatnu! () on saamelainen aktivistiryhmä, joka vastustaa Tenojoen nykyisiä kalastussäännöksiä. Se on julistanut Tenon Tiirasaaren ympäristössä Utsjoella ”moratorion”, jossa joen kalastussäännökset on mitätöity. Heinäkuussa 2017 liike perusti toisen moratorion Dalvadaksen Korkeasaareen ja sen ympäristöön. Ryhmä perustettiin kesällä 2017 vastustamaan uutta Tenon kalastussopimusta, mutta se ajaa myös yleisemmin saamelaisten itsemääräämisoikeuden ja paikallishallinnon asiaa Tenonlaaksossa.


title: Ellos Deatnu!

text: Ellos Deatnu! -liike vaati heinäkuussa 2017 Norjan ja Suomen ministereiltä selvitystä oikeudesta Tenoon. Ryhmän mukaan kansainvälinen oikeus määrittää, että alueen saamelaisilla on ikimuistoisen käytön pohjalta omistus- ja hallintaoikeus Tenon vesistöön. Liike kysyi, miten luonnonvarojen omistus- ja hallintaoikeudet ovat siirtyneet saamelaisilta ja lapinkyliltä Norjan ja Suomen valtioille.


title: Ellos Deatnu!

text: Ellos Deatnu! -liikkeessä toimii saamelaisia poliitikkoja, taiteilijoita ja paikallisia asukkaita Tenon molemmilta puolilta. Aktiivit ovat enimmäkseen nuoria. Suomen saamelaisnuoret ry:n puheenjohtaja Petra Laiti on yksi liikkeen johtohahmoista.


title: Crash (lehti)

text: Crash oli brittiläinen ZX Spectrumiin keskittyvä aikakauslehti. Lehteä julkaisi Newsfield Publications vuodesta 1984 vuoteen 1991, kunnes Europress osti Newsfieldin ja jatkoi julkaisua vielä vuonna 1992.


title: Crash (lehti)

text: Lehti aloitti postitilausluettelona vuonna 1983.


title: Crash (lehti)

text: Lehdessä oli myös vuosittaiset pelipalkinnot lukijaäänestyksen perusteella.


title: Zürichin päärautatieasema

text: Zürichin päärautatieasema (, "Zürich HB") on Sveitsin vilkkain rautatieasema. Sen kautta kulkee arkisin noin 440 000 matkustajaa ja noin 3 000 junaa. Nykyinen rautatieasemarakennus otettiin käyttöön vuonna 1871. Alun perin liikenne asemalla alkoi vuonna 1847.


title: Zürichin päärautatieasema

text: Asemalla on 26 laituriraidetta, joista 16 on maanpinnan tasossa olevia päättyviä raiteita (nrot 3–18). Maanalaisia raiteita on yhteensä kymmenen, joista kahdeksan on läpiajettavia paikallisliikenteen raiteita: Bahnhof Löwenstrasse, raiteet 31–34 ja Bahnhof Museumstrasse, raiteet 41–44. SZU:n raiteet 21–22 päättyvät asemalle.


title: Zürichin päärautatieasema

text: Zürichistä on rautatie kymmeneen suuntaan. Zürich Oerlikonin kautta kulkee rata Bülachin, Winterthurin ja Rapperswilin suuntaan. Lännen puolelle johtavat radat Badeniin ja Olteniin. Zürich Altstettenistä vie rata Zugiin. Etelän puolelle johtavat radat Sihlbruggiin, Thalwiliin, Rapperswiliin ja Esslingeniin.


title: Zürichin päärautatieasema

text: Asema on kaukoliikenteen ja paikallisliikenteen (S-Bahn) käytössä. Kaukoliikennettä on eri puolille Sveitsiä ja naapurimaihin (Ranska, Saksa, Itävalta, Italia, Slovenia, Kroatia, Serbia).


title: The Darkness (videopeli)

text: The Darkness on Starbreeze Studiosin kehittämä ja 2K Gamesin vuonna 2007 julkaisema ensimmäisen persoonan ammuntapeli. Peli on julkaistu PlayStation 3:lle ja Xbox 360:lle.


title: The Darkness (videopeli)

text: Pelille on julkaistu jatko-osa vuonna 2012, "The Darkness II".


title: The Darkness (videopeli)

text: Pelaaja ohjaa Jackie Estacado -nimistä rikollista hänen 21-vuotissyntymäpäivänään, ja samaisena iltana hänet yritetään salamurhata mafiapomo Paulie Franchettin toimesta pieleen menneen keikan vuoksi. Jostain syystä Jackie ei kuole iskuyrityksessä ja saa demoniset voimat puolelleen, mistä alkaa hänen kostomatkansa New Yorkin kaduilta läpi Helvetin.


title: Singaporen siirtomaa

text: Singaporen siirtomaa () oli Britannian kruununsiirtomaa, joka oli olemassa vuodesta 1946 vuoteen 1963 kun Singaporesta tuli osa Malesiaa. Japanin keisarikunnan antautuessa liittoutuneille toisen maailmansodan lopulla, luovutettiin siirtomaa takaisin Britannialle vuonna 1945. Vuonna 1946 Salmisiirtokunnat purettiin ja Singaporesta tuli Kookossaarten ja Joulusaaren kanssa erillinen kruununsiirtomaa. Siirtomaata hallitsi kokonaan Britannia, kunnes sille myönnettiin osittainen itsehallinto vuonna 1955.


title: Kun Liu

text: Kun Liu on kiinalainen karateka. Hän voitti Kyokushinissa IKO Matsushima liiton maailmanmestaruuden 2014 ja euroopanmestaruuden 2015.


title: Kun Liu

text: Liu oli mukana 2010 painoluokallisissa MM-kilpailuissa Espanjassa, mutta putosi alkukierroksella. Hän sijoittui kahdeksanneksi 2012 MM-kilpailuissa, jossa mestaruudesta oteltiin avoimessa painoluokassa. Sittemmin hän saavutti syyskuussa 2014 raskaansarjan maailmanmestaruuden voitettuaan loppuottelussa Alexei Feoktistovin.


title: Kun Liu

text: Liu saavutti 2015 Ruotsissa Euroopan-mestaruuden voitettuaan jälleen loppuottelussa Alexei Feoktistovin.


title: Kun Liu

text: Toukokuussa 2017 Liu saavutti hopeaa historian ensimmäisissä Aasia Tyynenmeren mestaruuskisoissa. Hän hävisi loppuottelussa Eshaq Al Fadhelille.


title: Samuda Brothers

text: Samuda Brothers oli Jacob ja Joseph d'Aquilar Samudan perustama suunnittelu ja laivanrakennusyritys Cubitt Townissa Isle of Dogissa Lontoossa. Nykyisin telakka-alueella on lähiö Samuda Estates.


title: Samuda Brothers

text: Samuda Brothers aloitti toimintansa Bow Creekin suulla Orchard Placessa Leamouthissa Lontoossa vuonna 1843. Yhtiö siirtyi vuonna 1852 Cubitt Towniin kasvettuaan liian suureksi. Yhtiön toiminnasta vastasi Joseph Jacobin saatua surmansa "Gipsy Queenin" koeajoissa. Telakka erikoistui rauta- ja teräsrunkoisiin sotalaivoihin ja höyrykonein varustettuihin rahtilaivoihin. Vuonna 1863 telakan sanotaan toimittaneen tonnistolla laskettuna yhtä paljon aluksia kuin muut Lontoon telakat yhteensä. Tilaukset Saksasta, Venäjältä ja Japanista mahdollistivat selviämisen vuoden 1866 finanssikriisistä, mikä vaikeutti useiden Lontoon telakoiden toimintaa.


title: Samuda Brothers

text: Vuonna 1877 tuleva keisarillisen Japanin laivaston amiraali Togo Heihachiro, joka johti Japanin laivastoa Venäjän-Japanin sodassa, tuli työharjoitteluun telakalle päätettyään koulutuksensa Naval Prepatory Schoolissa Portsmouthissa ja Royal Naval Collegessa Greenwichissä. Togo valvoi "Fusōn" valmistusta ennen paluutaan Japaniin.


title: Samuda Brothers

text: Josephin kuoltua vuonna 1885 yritettiin yritys tuloksetta myydä. Telakka suljettiin 1890, mikä jätti Lontooseen enää kaksi merkittävää telakkaa: Yarrow'n ja Thames Ironworksin.


title: Brothers (vuoden 2015 elokuva)

text: Brothers on vuonna 2015 ensi-iltansa saanut intialainen hindinkielinen urheiludraamaelokuva, jonka on ohjannut Karan Malhotra. Elokuva on virallinen uudelleenfilmatisointi yhdysvaltalaisesta elokuvasta "Warrior".


title: Juri Orlov

text: Juri Fjodorovitš Orlov (s. 13. elokuuta 1924) on venäläinen ydinfyysikko ja ihmisoikeusaktivisti sekä entinen neuvostoliittolainen toisinajattelija. Hän perusti Moskovan Helsinki-ryhmän vuonna 1976 valvomaan Helsingin päätösasiakirjan ihmisoikeuksia koskevien kohtien eli kolmannen korin toteutumista Neuvostoliitossa. Hänet tuomittiin seitsemäksi vuodeksi pakkotyöleirille ja viideksi vuodeksi Neuvostoliiton sisäiseen maanpakoon toimintansa vuoksi. Vankeudessa Orlovin terveys heikkeni ja hänelle sanottiin, ettei hän tule elämään vankeusaikansa loppuun asti.


title: Juri Orlov

text: Orlov vapautettiin sisäisestä maanpaosta Siperiasta vuonna 1986 Yhdysvaltojen kanssa neuvotellun sopimuksen mukaisesti. Hän on työskennellyt Cornellin yliopistossa vuodesta 1987 muun muassa hiukkaskiihdyttimien suunnitteluun ja kvanttimekaniikkaan liittyvien kysymysten parissa. Vuonna 1990 Mihail Gorbatšov palautti Orloville Neuvostoliiton kansalaisuuden, jonka tämä oli menettänyt neljä vuotta aiemmin maasta poistumisen yhteydessä. Orlov sai Yhdysvaltojen kansalaisuuden vuonna 1993.


title: Juri Orlov

text: American Physical Society myönsi Orloville ensimmäisen Andrei Saharov -palkinnon vuonna 2005. Orlov oli mukana perustamassa Neuvostoliiton ensimmäistä Amnesty Internationalin osastoa vuonna 1973, ja hän puolusti Andrei Saharovia, jota syytettiin tuolloin epäisänmaallisesta toiminnasta.


title: Juri Orlov

text: Toisen maailmansodan aikana Orlov työskenteli tehtaassa, jossa valmistettiin T-34 -panssarivaunuja. Sodan loppupuolella hän palveli tykistöupseerina.


title: Elles

text: Elles on vuoden 2011 ranskalais-saksalais-puolalainen elokuva, jonka on ohjannut sekä käsikirjoittanut puolalainen ohjaaja Małgoska Szumowska. Elokuva kertoo pariisilaisesta toimittajasta Annesta (Juliette Binoche), joka työskentelee ranskalaiselle "Elle"-lehdelle ja joka kirjoittaa artikkelia naispuolisten opiskelijoiden prostituutiosta.


title: Noblesse

text: Noblesse (hangul: 노블레스) on korealainen webtoon, jonka on käsikirjoittanut Son Jeho ja piirtänyt Lee Kwangsu. Noblessea on julkaistu vuodesta 2007 ja englanninkielinen käännös on ilmestynyt vuodesta 2014 lähtien. Sarjaa julkaisee Naver.


title: Noblesse

text: Noblesse kertoo vampyyristä nimeltä Cadis Etrama Di Raizel (lyhyemmin Rai), joka on nukkunut 820 vuotta ja herää hylätystä asunnosta Etelä-Koreasta, eikä hänellä ole mitään tietoa siitä, minkälaiseksi ihmiskunta on kehittynyt. Rai päätyy kouluun, jonka rehtorina toimii hänen palvelijansa Frankenstein. Rai tutustuu myös Shinwoohon, Ikhaniin ja Yunaan, jotka ovat koulun oppilaita. Sarja seuraa Rain ja tämän ystävien seikkailuja ja paljastaa vähä vähältä Rain menneisyyttä.


title: Noblesse

text: Noblessesta on tehty kaksi animaatiota. Ensimmäisen teki korealainen animaatiostudio Studio Animal vuonna 2015. Se kertoo mitä tapahtui 820 vuotta ennen sarjan tapahtumien alkua. Toisen animaatioversion nimeltään "Noblesse: Awakening" teki japanilainen animaatiostudio Production I.G vuonna 2016. Se käsittelee Noblessen ensimmäisen kauden.


title: Newsfield

text:
Newsfield Publications (myös tunnettu lyhyemmin Newsfield) oli brittiläinen lehtien julkaisija.
Yhtiön perustivat Roger Kean, Franco Frey ja Oliver Frey vuonna 1983.


title: Newsfield

text: Europress osti yhtiön vuonna 1991 sen ajauduttua konkurssiin.


Suzukake no ki no michi de ”kimi no hohoemi o yume ni miru” to itte shimattara bokutachi no kankei wa dō kawatte shimau no ka, bokunari ni nannichi ka kangaeta ue de no yaya kihazukashii ketsuron no yōna mono () on japanilaisen tyttöbändin AKB48:n 34. single. Kappale julkaistiin Japanissa 11. joulukuuta 2013. Singlen japaninkielinen nimi koostuu 78 kirjoitusmerkistä, jonka takia sen nimi on lyhennetty muotoon ”Suzukake Nanchara” (kirjaimellisesti ”Idänplataani jotain”).


title: SMS Friedrich Carl (1867)

text: SMS Friedrich Carl oli Preussin laivaston panssarifregatti. Alus kuului vuodesta 1867 alkaen Pohjois-Saksan liiton laivastoon ja edelleen vuodesta 1871 se kuului Saksan keisarikunnan laivastoon.


title: SMS Friedrich Carl (1867)

text: Alus oli telakan suunnittelema. Sen pituus vesirajassa oli 91,13 metriä ja kokonaispituus oli 94,14 metriä. Aluksen leveys oli 16,6 metriä ja sen syväys etuosassa oli 6,90 ja perässä 8,05 metriä. Aluksen suunnitelman mukainen uppouma oli normaalikuormalla 5 971 metristä tonnia ja taisteluun kuormattuna jopa 6 932 tonnia.


title: SMS Friedrich Carl (1867)

text: Aluksen propulsiojärjestelmä koostui yhdestä 2-sylinterisestä höyrykoneesta ja kuudesta höyrykattilasta, jotka tuottivat kahden ilmakehän paineen. Aluksella oli vain kaksi kattila- ja yksi konehuone. Koneisto pyöritti nelilapaista potkuria, jonka halkaisija oli 6,0 metriä. Ohjattavuudesta huolehti yksi peräsin.


title: SMS Friedrich Carl (1867)

text: Alus oli lisäksi varustettu parkkitakilalla, jonka purjepinta-ala oli 2 010 neliömetriä.


title: SMS Friedrich Carl (1867)

text:
Aluksen aseistuksena oli suunnitelman mukaan kaksikymmentäkuusi rihlattua 72 naulan tykkiä. Alus varustettiin kahdella 21 cm/L22 tykillä ja neljällätoista 21 cm/L19 tykillä.
Pidempiputkisten korotuskulma vaihteli -5 asteesta 13 asteeseen, mikä mahdollisti 5 900 metrin maksimiampumaetäisyyden. Lyhyempien tykkien korotuskulma vaihteli -8 asteesta 14,5 asteeseen, mikä mahdollisti 5 200 metrin ampumaetäisyyden. Tykkeihin oli aluksella kaikkiaan 1656 kranaattia.


title: SMS Friedrich Carl (1867)

text: Aluksen panssarointi oli rautaa, joka oli teaklautoihin. Taistelunjohtotilojen 400 millimetrin lautoihin oli kiinnitetty 114 millimetrin rautalevyt. Kylkien suojana oli 254 millimetrin teaklaudat, joihon kiinnitetty keskelle 127 millimetriä rautaa, mikä kapeni päihin 114 millimetriin. Patterin katto oli 9 millimetriä paksu rautalevy ja seinät 260 millimetrin teaklevyissä 114 millimetrin rautalevyt. Aluksella oli kahdeksan vesitiivistä osastoa ja siinä oli 76 prosenttinen kaksoispohja.


title: SMS Friedrich Carl (1867)

text: Alus tilattiin Société Nouvelle des Forges et Chantiers de la Méditerranéelta Toulonista ja sen köli laskettiin vuonna 1866. Alus laskettiin vesille 16. tammikuuta 1867 ja se otettiin palvelukseen vielä samana vuonna 3. lokakuuta.


title: SMS Friedrich Carl (1867)

text: Alus oli torpedojen koealuksena 11. elokuuta 1895 alkaen ja 21. tammikuuta 1902 alkaen oli satama-aluksena nimellä "SMS Neptun". Alus poistettiin alusluettelosta 22. kesäkuuta 1905 ja se myytiin maaliskuussa 1906 284 000 markalla. Alus romutettiin vuonna 1906 Alankomaissa.


title: Linux User and Developer

text: Linux User and Developer on vuonna 1999 perustettu aikakauslehti, joka keskittyy Linux-ytimeen ja Linux-käyttöjärjestelmään. Lehden julkaisija on Future PLC (aiempi julkaisija Imagine Publishing).


title: Linux Magazine

text: Linux Magazine on vuonna 1994 perustettu aikakauslehti, joka keskittyy Linux-ytimeen ja Linux-käyttöjärjestelmään.


title: Linux Magazine

text:
Lehti on perustettu saksankielisenä vuonna 1994 ja jälkeenpäin on lisätty englannin, puolan, brasilian portugalin ja espanjan kieliset versiot.
Saksankielinen versio on nimeltä Linux-Magazin () ja yhdysvalloissa sekä kanadassa julkaistava versio on nimeltä Linux Pro Magazine ().


title: William Beebe

text: William Beebe (1877–1963) oli yhdysvaltalainen luonnontieteilijä ja sukeltaja. Beebe oli filosofian tohtori ja moninkertainen kunniatohtori.


title: William Beebe

text: Beebe kiinnostui jo nuorena meren elämästä ja päästäkseen tutkimaan syvemmällä olevia eläimiä ja kasveja hän alkoi kehittää erilaisia sukelluslaitteita. Hän oli eräs ensimmäisistä joka kokeili niin sanottua avointa kypärää.


title: William Beebe

text: Beebe toteutti omat kappaleensa öljykannuista joihin asensi ikkunan kylkeen ja pohjaan ilmaletkun. Laite toimi matalissa syvyyksissä ja hän yritti tehdä siitä jokamiehen laitetta, kuitenkaan ei yritys ottanut tulta.


title: William Beebe

text: Beebe tapasi sukeltamisesta kiinnostuneen laivanrakennusinsinööri Otis Bartonin, joka oli tekniikan tohtori.


title: William Beebe

text: Barton oli matkustanut ympäri maailman työtä tehden perehtyäkseen sukeltamiseen kaikkialla ja toi mukanaan tarvittavan tietotaidon. Yhdessä he rakensivat batysfäärin eli syvyyspallon jolla tekivät paljon onnistuneita sukelluksia.


title: William Beebe

text: Beebe jätti sukeltamisen Bartonin huoleksi voimiensa vähetessä ja omisti viimeiset vuotensa eläintieteelle Trinidadin saarella Karibialla. Siellä on myös hänen hautansa.


title: Fredrik I (Saksi)

text: Fredrik I Sotaisa (; 11. huhtikuuta 1370 – 4. tammikuuta 1428 Altenburg, Thüringen) oli ensimmäinen Wettinin hallitsijasukua edustanut Saksin vaaliruhtinas vuosina 1423–1428. Hänen jälkeensä Wettinit hallitsivat Saksia lähes 500 vuotta.


title: Fredrik I (Saksi)

text: Fredrikin isä oli Meissenin rajakreivi Fredrik III, jonka kuoltua vuonna 1381 hän hallitsi Meisseniä aluksi yhdessä veljiensä Yrjön (k. 1401) ja Vilhelmin (k. 1424) kanssa ja näiden kuoltua yksinään nimellä Fredrik IV. Hän lisäsi vaikutusvaltaansa auttamalla muita pikkuruhtinaita syrjäyttämään Saksan kuningas Wenzel Luxemburgilaisen. Kun Böömin kuninkaaksi siirtynyt Wenzel karkotti saksalaiset oppineet Prahan yliopistosta, Fredrik kutsui heidät vuonna 1409 pääkaupunkiinsa ja tuli siten perustaneeksi Leipzigin yliopiston. Böömin hussilaissotien aikana Fredrik tuki keisari Sigismundin taistelua kerettiläisinä pidettyjä hussilaisia vastaan. Hän johti keisarilliset joukot voittoon vuoden 1421 tärkeässä Brüxin taistelussa. Kun viimeinen Askania-sukuinen Saksin vaaliruhtinas Albrekt III kuoli ilman perillistä vuoden 1422 lopulla, keisari Sigismund antoi koko Saksin ja vaaliruhtinaan arvon Fredrikille tammikuussa 1423 sillä ehdolla, että tämä jatkaisi sotaa hussilaisia vastaan.


title: Fredrik I (Saksi)

text: Fredrik I:n puoliso oli vuodesta 1402 Braunschweig-Calenbergin herttuatar Katariina. Heidän poikiaan olivat Saksin vaaliruhtinas Fredrik II ja Thüringenin rajakreivi Vilhelm III. Fredrik I:n ollessa sotaretkellä Katariina kokosi Saksista armeijan, joka kärsi tappion hussilaisille vuoden 1426 Aussigin taistelussa.


title: Jan Václav Voříšek

text: Jan Václav Voříšek (11. toukokuuta 1791 Vamberk – 19. marraskuuta 1825 Wien) oli tšekkiläinen säveltäjä. Hänen tuotantonsa pitää sisällään 26 teosta, joilla on opusnumero, ja 30 teosta, joilla ei sitä ole.


title: Jan Václav Voříšek

text: Voříšek oli opettajan poika, joka opiskeli pianon- ja urkujensoittoa kotonaan 15-vuotiaaksi saakka. Tämän jälkeen hänen isänsä lähetti hänet Prahaan muodollisia opintoja suorittamaan. Vuodesta 1810 vuoteen 1813 hän oli opiskelijana Prahan yliopistossa, ja hänestä tuli vuoden 1812 tienoilla Václav Jan Tomášekin oppilas pianonsoitossa. Prahassa Voříšek myös tutustui Luigi Cherubiniin ja Carl Maria von Weberiin.


title: Jan Václav Voříšek

text: Vuonna 1813 Voříšek siirtyi opiskelemaan oikeustiedettä Wieniin. Lisäksi hän jatkoi pianonsoiton opintojaan Johann Nepomuk Hummelin johdolla; kun Hummel lähti Stuttgartiin vuonna 1816, siirsi hän kaikkien oppilaidensa opinnot Voříšekin johdettaviksi. Vuonna 1814 nuorukainen kohtasi Ludwig van Beethovenin, joka ylisti hänen säveltämiään rapsodioita (op. 1). Voříšek sai oikeustieteelliset opintonsa viimeisteltyä vuonna 1821; hän toimi tämän jälkeen juristina, hoviurkurina ja pianonsoitonopettajana. Säveltäjä sairasti vuosien ajan tuberkuloosia ja kuoli 34 vuoden ikäisenä. Hänen ruumiinsa on haudattu Währingiin, Wieniin.


title: Jan Václav Voříšek

text: Voříšekin tuotantoon kuuluu rapsodioiden ohella muun muassa viulusonaatti, muuta kamarimusiikkia, lauluja, ja D-duurissa sävelletty sinfonia (op. 2).


title: Fredrik Sotaisa

text: Fredrik Sotaisa voi tarkoittaa jompaakumpaa seuraavista historiallisista hallitsijoista:


title: Imagine Publishing

text: Imagine Publishing oli brittiläinen aikakauslehtien julkaisija. Yrityksen perustivat vuonna 2005 Damian Butt ja Mark Kendrick, jotka lähtivät Paragon Publishingilta.


title: Imagine Publishing

text: Yritys osti Paragon Publishingin lehtiä sen mentyä selvitystilaan.


title: Imagine Publishing

text: Future plc osti yhtiön vuonna 2016.


title: Paragon Publishing

text: Paragon Publishing (lyhyesti Paragon) oli brittiläinen aikakauslehtien julkaisija.


title: Paragon Publishing

text: Yrityksen perustivat Future Publishingin entiset toimittajat Richard Monteiro ja Dianne Taverner.


title: Paragon Publishing

text: Imagine Publishing osti yrityksen lehtiä vuonna 2006 sen mentyä selvitystilaan.


title: Tuomas Peltonen (professori)

text: Tuomas Eetvartti Peltonen (3. toukokuuta 1924 Virrat – 13. joulukuuta 2009 Turku) oli suomalainen lääkäri ja Turun yliopiston professori.


title: Tuomas Peltonen (professori)

text: Peltosen vanhemmat olivat kanttori Kalervo Ilmari Peltonen ja Tyyne Kangaspeska ja puoliso vuodesta 1949 lääketieteen lisensiaatti Marja-Liisa Laesvuori. Myös heidän pojastaan Juha Peltosesta (s. 1956) tuli lääkäri ja isänsä tavoin Turun yliopiston professori. Peltonen tuli ylioppilaaksi Tampereen suomalaisesta yhteiskoulusta 1943 ja valmistui lääketieteen lisensiaatiksi 1951. Tohtoriksi hän väitteli 1956. Lastentautien erikoislääkärin pätevyyden Peltonen sai 1955, epidemiologian 1956 ja kliinisen fysiologian 1961. Turun yliopiston lastentautiopin dosentti hän oli vuodesta 1957 vuoteen 1962 ja sitten apulaisprofessori. Turun lastenklinikkaan Peltonen nimitettiin apulaisylilääkäriksi jo 1955, lastentautiopin professori yliopistoon ja lastenklinikan ylilääkäri hänestä tuli 1966. Turun yliopistollisen keskussairaalan johtajaylilääkärinä Peltonen toimi 1968–1969 ja lääkärinä Sotilassairaala 2:ssa kymmenen vuoden ajan. Kliinisen fysiologian dosentti Peltosesta tuli 1971, hänen tutkimusjulkaisunsa painottuivat lasten kliiniseen fysiologiaan. Peltonen, joka toimi jatkosodassa taistelulähettinä ja joukueenjohtana, ylennettiin lääkintäeverstiksi 1977. Eläkkeelle hän jäi 1985.


title: Merriman

text: Merriman on sukunimi. Se on muun muassa seuraavien henkilöiden sukunimi:


title: Tokuma Shoten

text: Tokuma Shoten Publishing Co., Ltd. () on japanilainen kustantamo, joka on perustettu vuonna 1954.


title: Tokuma Shoten

text: Yhtiö on julkaissut animea, mangaa, videopelejä, tietokoneohjelmistoja, musiikkia, aikakauslehtiä ja kirjoja.


title: Tokuma Shoten

text: Yhtiö on ollut emoyhtiönä Daiei Motion Pictures, Tokuma Japan Communications ja Studio Ghibli -yhtiöille.


title: Sini Manninen

text: Sini Lilja Kristiina Manninen (26. elokuuta 1944 Joensuu – 23. syyskuuta 2012 Pariisi) oli suomalainen kuvataiteilija, joka opiskeli Suomen Taideakatemian koulussa Ateneumissa vuosina 1965–1969. Suurin osa taiteilijan tuotannosta valmistui Ranskassa, jonne hän asettui vuonna 1973.


title: Sini Manninen

text: Manninen hallitsi useita maalaustekniikoita (öljyvärimaalaus, akryyli, akvarelli, liitu, piirustus), mutta erityisesti naivismi oli hänelle mieleinen taidesuuntaus.


title: Sini Manninen

text:
Sini Manninen syntyi Pohjois-Karjalassa Joensuussa Elis Mannisen ja Elisabethin (s. Budnik) nuorimpana lapsena. Lapsuutensa Manninen vietti Joensuussa, jossa hänen isänsä Elis toimi pappina. Perheen vapaa-ajan asunto sijaitsi kotikaupungin lähellä, muutaman kilometrin päässä Liperin keskustasta. Kesäpaikan luonto, sen värit ja eläimet olivat Manniselle loputon inspiraation lähde.
Vuonna 1965 Manninen muutti Helsinkiin ja aloitti opiskelut Suomen Taideakatemian koulussa Ateneumissa, josta hän valmistui vuonna 1969. Samalla vuosikurssilla opiskelivat muun muassa Saara Tikka, Inari Krohn, Tarja Unkari, Kari Lindström ja Risto Vilhunen.


title: Sini Manninen

text: Vuosina 1970–1973 Manninen asui Norjassa, missä hän hankki elantonsa työskentelemällä sillitehtaassa. Vuosina 1970–1977 hän osallistui myös Oslon nuorten taiteilijoiden toimintaan.


title: Sini Manninen

text: Norjassa Manninen tutustui tulevaan elämänkumppaniinsa, ranskalaiseen kuvataiteilija Jacques Blankiin. Pariskunta asettui vuonna 1973 Pariisiin, Montmartren kaupunginosaan.


title: Sini Manninen

text: Pariisin vuosinaan Manninen osallistui useisiin näyttelyihin niin Ranskassa kuin muuallakin maailmalla. Arki kului Pariisin Montmartella Place du Tertren taiteilijatorilla, missä pariskunta maalasi ja möi töitään. Vuonna 1980 Manniselle myönnettiin Pariisin Taiteilijakaupungin säätiön apuraha. Samana vuonna syntyi pariskunnan ensimmäinen lapsi ja vuonna 1982 perhe kasvoi toisella lapsella.


title: Sini Manninen

text: Jacques Blankin isän Lucien Blankin kuoltua vuonna 1988, pariskunta päätti ryhtyä etsimään sopivaa paikkaa, missä tehdä taidetta ja kasvattaa lapsia.


title: Sini Manninen

text:
Vuonna 1990 perhe muutti Länsi-Ranskaan pieneen Confolensin kaupunkiin Charentesin alueelle. Siitä huolimatta pariskunta piti toimeentulon kannalta tarpeellisena säilyttää asuntonsa Pariisissa. Taiteilijat palasivat säännöllisesti Pariisiin työskennelläkseen Place du Tertrellä . Manninen osallistui useisiin yhteis- ja yksityisnäyttelyihin. Tämän lisäksi joitakin taiteilijan teoksia on esillä naivistisen taiteen museossa (Musée d'art naïf de Vicq) Ile de Francessa sekä Matanzasin taidemuseossa Kuubassa (Museo de Arte de Matanzas).
- Gallery II, Stavanger, Norja
- Salon international « Parisi Sud » Pariisi, Ranska
- Salon d'Automne Pariisi, Ranska
- Cannes International, Ranska
- XXVe Grand Prix International de Peinture de Deauville, Deauville, Ranska
- Salon International des Beaux Arts, Pariisi, Ranska
- Salon des Indépendants, Pariisi, Ranska
- Art Center, Västerås, Ruotsi


title: Sini Manninen

text:
- Salon d'automne, Pariisi, Ranska
- Exposition à la Mairie du IVe arrondissement de Paris, Ranska
- Grand Prix International de Peinture de Deauville, Deauville, Ranska
- Exposition Jeune Peinture - Jeune Expression, Pariisi, Ranska
- Yksityisnäyttely « Docent Duk » Tukholma, Ruotsi


title: Sini Manninen

text:
- Salon des Indépendants, Pariisi, Ranska
- Salon des Artistes Français, Pariisi, Ranska
- Exposition Jeune Peinture - Jeune Expression, Pariisi, Ranska
- Yksityisnäyttelyt, Västerås ja Tukholma, Ruotsi


title: Sini Manninen

text:
- Exposition à la Mairie du XVIIIe arrondissement de Paris, Ranska
- Salon des Indépendants, Pariisi, Ranska
- Exposition Jeune Peinture - Jeune Expression, Pariisi, Ranska
- Yksityisnäyttely, Västerås, Ruotsi


title: Sini Manninen

text:
- Exposition à la Mairie du XVIIIe arrondissement de Paris, Ranska
-Exposition à l'Atelier 74, Pariisi, Ranska
- Exposition à la Mairie du XIIIe arrondissement de Paris, Ranska
- Exposition à la Cité Internationale des Arts de Paris, Ranska
- Yksityisnäyttely, Helsinki, Suomi


title: Sini Manninen

text:
- Exposition à la Mairie du XVIIe arrondissement de Paris, Ranska
- Salon des Artistes Français, Pariisi, Ranska
- Yksityisnäyttely, Ibi, Espanja


title: Sini Manninen

text: - Exposition Gallery Lawrence Ross, Los Angeles, Yhdysvallat


title: Sini Manninen

text: - Exposition au Musée d'art Naïf Max Fourny, Paris Montmartre, Ranska


title: Sini Manninen

text:
- Exposition à la Cité internationale des Arts, Pariisi, Ranska
- XVIIe « Salon », Rueil-Malmaison, Pariisi, Ranska